شیاوی باسە، هەموو رێکخراوە خوێندکاریی و پیشەییەکان، بانگاشەی سەربەخۆییان دەکرد، لێ لە راستیدا لە پشت هەر یەکێکیانەوە، پارتێکی سیاسی هەبوو. سۆکسەش جگە لەوەی پاسۆک راستەخۆ لە پشتی بوو، هەرنەبێ زێتر لە ٣/٤ ئەندامەکانی هاوبیری پاسۆک بوون. بەشێکی کەمیان خۆیان بە کاژیک دادەنا و ژمارەکی ئێجگار کەمیش خۆیان تەنیا هەر بە سۆکسە دەزانی و لە ئەوروپا هاتبوونە نێو ئەم رێکخستنە نەتەوەییەوە و ئارەزووی کاری حیزبایەتییان نەدەکرد.\nبەڵام هیچ هاوبیر و کەسێک لاری لە نێزیکی سۆکسە بە پاسۆکەوە نەبوو. بە پێچەوانەوە پشتیوانی هاوبیرانی کوردستان بووبووە، بەشێک لە خەباتی کوردبوون و سەرچاوەی ئیلهام، بێ ئەم ژێدەرە/مرجع هەستی نامۆیی و دوورە وڵاتی، تا ڕادەی خەسان و وشکبوونەوە، تاکی کوردی کوشتبوو.\nئەوەی ئەلفوبایەک لە سەرەتاکانی سیاسەت بزانێ و ریالیستانە لە پرسی کورد،بڕوانێ، دەزانێ پێداویستی و ئەرک و شێوەی خەبات لەسەر گۆڕەپانی کوردستان،کە مەیدانی راستەقینە و کاریگەر و کارای خەباتە،فرە جیاوازە لە کار و تێکۆشانێک لە دەرەوەی جوگرافیای ئەم نیشتمانە داگیرکراو و دابەشکراو و گەمارۆدراوە.\nد. کەمال فوئاد دەڵێ: هیچ گومان لەوەدا نییە،کە بناخەی راستی تێکۆشانی گەلی کورد لە خاکی کوردستان خۆی دایە و جێبەجێکردنی مەسەلەی کوردیش بە پلەی یەکەم بەستراوە بەو تێکۆشانەوە کە سەرچاوەکەی لە خاکی کوردستانەوە هەڵدەقوڵێ.\nهەر کار و تێکۆشانێ لەدەرەوەی کوردستان، گرێ نەدرابێ بە کوردستانەوە،چەند هەوڵ و توانای خۆی بخاتە گەڕ،هەر سست و بەرەو ووشکبوونەوە دەچێ.ئەمەش حوکمی واقیعی خەباتە.واقیع لە کوێ بێت و چی داوا بکات،لەوێدا زەمینەی دروستی تێکۆشان شین دەبێت. ئەوەی دەرەوەی واقیع دەتوانێ رۆڵی هاوکار و پاڵپشتی بگێڕێ. کامیل ژیریش دەڵێ: کێڵگەیڕەسەنی کوردایەتی،کوردستانە.\nهەر لەبەر رۆشنایی ئەم راستی و پرینسیپەدا، ئەرکی سۆکسەش بوو،رەنگ بە سیاسەت و رێبازی پاسۆک بداتەوە،کە لە کوردستان ئاڵا بەدەستی خەباتی کوردایەتی بوو. خاوەن بارەگا و پێشمەرگە و پێوەندیی کوردستانی بوو. چەتری راستەقینە و بەرهەستی کۆکەرەوەی وزە و توانای هەڵگرانی بیری نەتەوەیی بوو. پێوەندیی ئۆرگانی سۆکسە لەگەڵ پاسۆکدا، هەر وەک هەرگیز شتێکی شاراوە نەبووە لە هیچ هاوبیر و کەسێک، هەمان کات سەرچاوەی هێزێکی وزەبەخش و تروسکەی هیوا و پشتیوانی گەورە بوو بۆ هاوبیران و سۆکسە.\nسکرتێری سۆکسە،نوێنەرـ هەمیشە بەپرسی پاسۆک بووە لەئەوروپا. بەپێی هەلومەرجی پێویست راپۆرت لە نێوان سەرکردایەتی پاسۆک و لقی ئەوروپادا ئاڵوگۆڕ کراوە. هاوکات سکرتێر و کۆمیتەی بەڕێوەبەرایەتی سۆکسەش هەمان جۆر پەیوەندییان هەبووە. هەر بۆ نموونە دروشمی کۆنگرەی ٣ و ٤ ی سۆکسە، ئامانج و شادەماری پاسۆکن.\nسۆکسە بڵاوکراوە و ئەدەبیاتی پاسۆکی دووبارە چاپ و بڵاودەکردەوە، یادی دامەزراندنی پاسۆک، ساڵانە لە لایەن هاوبیرانی سۆکسە و پاسۆکەوە پێکەوە دەکرایەوە و پێوەندییەکی توندوتۆڵ لە نێوان هاوبیرانی ناوەوە و دەرەوەی کوردستان دا هەبوو. گەلێ کۆمەک و یارمەتی دارایی بۆ پاسۆک،لە لایەن هاوبیرانی رێکخستنەکانی پاسۆک و سۆکسەوە لە ئەوروپاوە کۆدەکرایەوە. ئەمانە و زۆر کاری تر مشتێکن لە خەرمانی تێکۆشانی ئاشکرای هاوبیران،لە هەردوو رێکخستنەکەداشانبەشانی یەکتر.\nپاسۆک،لە زەمینەی تەمەنی خەباتی خۆیدا و بە تایبەت لەو قۆناغەدا، مەحکومی کۆمەڵێ هەلومەرج بوو، کە گەلێ جاران، لە دەرەوەی ویستی خۆی کاریگەرێتی لەسەر سیاسەتی دادەنا. بۆ نموونە: چەندین هێزی دیکەی کوردستانی لە گۆڕەپانەکەدا هەبوون و بە هزر و ستراتیژ، لە کوردایەتییەوە دوور بوون و بە تێکڕا سەرگەرمی خەباتێک بوون، لە چوارچێوەی دەوڵەتە داگیرکەرەکانی تێنەدەپەڕاند، ـ ئۆتۆنۆمیخواز بوون بە هەموو مۆدێلەکانی ئایدۆلۆژیخوازییەوە ـ . سۆسیالیستخوازێک لە چەشنی کۆبای کاسترۆ و رۆمانیای چاوچیسکۆ!!\nئێ بۆ پاسۆک، کە پارتێکی نەتەوەییە و لە هەر لە ڕسکانیەوە بانگەوازی یەکێتی و تەبایی ریزەکانی بزوتنەوەی کوردایەتی کردبووە دروشمی نێوەندی خۆی، و لەبەر ڕۆشنایی تیشکی بیروباوەڕ و ڕێبازەکەیدا کاری لەسەر گوتاری تەبایی و یەکێتی نێو ڕیزەکانی بزاڤی نەتەوەیی دەکرد، نەدەبوو هەوڵی هەڵگیرساندنی شەڕی دەستەویەخەی ئەم حیزب و لایەنانە بدات، چونکە شەڕکردن هەم خزمەت بوو بە داگیرکەرانی کوردستان، هەمیش پێچەوانەی دروشم و چەمک و ستراتیژ و گوتاری نەتەوەیی کوردە،کە پاسۆک لە بنچینەدا وەک پرنسیپ باوەڕی پیی نەبوو. بەڵام دەبێ ئەوەش بگوترێ سەرباری گەمارۆدراوی ،دیسان هەرگیزاو هەرگیزیش ئامادەی سازش نەبوو، لە سەر پرنسیپە بنچینەییەکانی کوردبوون و کوردایەتی و چ بازرگانی و هەرزانفرۆشییەکیشی ،بە ستراتیژی رەوای نەتەوەییەوە نەدەکرد.\nبۆیە کەموزۆر دەبوو بە ئاوەزوو و دیقەتێکی وردبینانەوە، مامەڵە لەتەک ئەم بارودۆخەی ئەو هەموو کۆمەڵە هێزە چەکدارەدا بکرێت. و هاوساتیش هەبوونی ئەو کۆمەڵە هاوبیرەی پاسۆکیش لە کوردستان،کە لە بەردەم ئەو هەموو هەڕەشە و ئابڵووقەدانەدا لەبەرچاو بگیرێ و ناکرێ سەربەخۆ و نابەرپرسانە، بەردەوام لەشەڕە دەندوکی لایەنەکان و پەلاماردانیاندا بین.\nمامۆستا جەمال نەبەز و چەند کەسێکی هێجگار کەم، لە نێو سۆکسەدا، دەربەستی لەبەرچاوگرتنی ئەم راستییانە نەبوون و دەیانویست لە گۆڕەپانی پانوبەرینی ئەوروپاوە، بڕیار بۆ کوردستان بدەن و سۆکسەش بۆ مەرام و ئامانجەکانی خۆیان وەکابەرن. بە کورتی ئەو ئەقڵێت و سیاسەتی مامسەلمێنییەی ئەوانە نوێنەرایەتییان دەکرد، روانگەیەکی لە پشتەوە بوو، دەخوازرا شێوازێکی دیکەی سیاسەت بگیرێتە بەر و ئەوروپا بکرێتە مەیدانێک، بۆ بەگژداچوونەوەی لایەنەکان و بەرتەسکردنەوەی جموجوڵەکانیان.\nرەنگە ئەمەش کارتێکی باش بوایە، وەک تاکتیک بۆ کاری سیاسی و گوشار هێنان بۆ لایەنەکانی دیکە، لێ دیسان بەرامبەر بە سیاسەتکردن لەسەر زەمینەی واقیعی کوردستان کورتی دەهێنا و نەدەکرا وەک ستراتیژ بەردەوام، کار بەم کارتە بکرێت. بۆیە ئەو بەڕێزانە، کاتێ هەر پێداگرییان دەکرد و دەیانگووت: دەبێت سۆکسە بە هەموو شێوەیەک سەربەخۆ بێت و دابڕاو بێت لە سیاسەتی پاسۆک و خەباتی کوردستان، ئاڕاستە و هەنگاوەکانی کارکردن، بەرەو نادیار و بنبەست بوون دەچوون.\nهەڵبەت داوا و ویستی ئەم چەند هاوبیرە، کە کەمینە بوون و بە ڕای زۆرینەش ڕازی نەبوون، لە بەرامبەر سیاسەتی گشتی سۆکسە دا کارێکی سەخت و مەحاڵ بوو،بە تایبەت بۆ ئەو هاوبیرانەی خۆیان لە وڵات و لەدەرەوە،لە ڕیزەکانی پاسۆکدا خەباتیان کردبوو و قوربانییان دابوو. دەرئەنجام هەڵوێست و ڕوانگەکەیان، نەیتوانی جێی خۆی لە نێو هاوبیراندا بکاتەوە و زۆرینەی دەنگ و هەڵوێستەکان بەلای خۆیدا راکێشێ و بە پرنسیپی زۆرینە و کەمینەش رازی نەبوون.\nئەم بۆچوون و دەنگە کەمینەیە، هاوشانی بەهێزبوونی سۆکسە و پەلهاوێشتنی چالاکییەکانی، تا دەهات بڵندتر دەبۆوە. رەنگە لە چەند خاڵ و پرسێکدا،بە پێودانگی ئەوروپا،و لە رووی تیۆریی رووتی دوور لە واقیعەوە ، چەند راستی لە قسە و باسەکاندا هەبووبێ، لێ هەرگیز نەدەکراو ناکرێ ئەو سیاسەتە لەسەر زەمینەی واقیعی چ ئەوروپا و چ بۆ کوردستان پێڕەو بکرێ. بەکورتی ئەوەی دەویسترا، بە ناوی سۆکسەوە بکرێ، خۆگیرکردن بوو،لە گۆشەیەکدا و دابڕانێکی گەورە بوو لە دەوروبەر و میللەت و واقیعی خەبات، و کردنەوەی بەرەیەکی شەڕ بوو، بە رووی هەموو لایەکدا، شەڕێک کە نە بە پاسۆک و سۆکسە دەکرا و نە باوەڕیشیان پێی بوو. ئەگەرچی پێویستە بگووترێ، هەموو پێداویستییەکانی کار و خەباتی دەوروبەری ناسروشتی پاسۆک و سۆکسەش، بە تێکڕا بە دڵی هەموو هاوبیرانیش نەبوو. بەڵام دیسان لەو واقیعە تاڵ و ئالۆزکاوەدا، تەنیا ئەوە شیاوی هەڵسوڕاندن و دەستەبەرکردن بوو، کە کرا.\nبەکورتی و کرمانجی ئەوەی لە سۆکسە دەوا دەویسترا،نەدەکرا نێوی بنێی سیاسەت و واقیعبینی و خوێندنەوەی دروستی بارودۆخی ناوخۆیی و دەرەکی. چونکە لەو پێوەندییەدا،چ دەرەتانێ بۆ سۆکسە و پاسۆک نەدەمایەوە، جگە لەوەی دەبوو هەردەم، پێوەندی گرژ و ئاڵۆز و ناتەندروستی، لەگەڵ لایەنەکانی تردا هەبێت و نەتوانێ رۆڵی ئەرێنی و کارای خۆی لەنێو هاوکێشەیەی دۆزی کورد دا،بە دروستی بگێڕێت.دووریش نەبوو، سەرقاڵی پاسۆک و سۆکسە بەم بەرەیەوە، بە ئاکامێک بگەیشتایە، ئەرکە سەرەکییە نەتەوەییەکەی خۆی لە بیربچێتەوە یاخود لە بار بەرێت.\nئا لەم چرکەساتەدا،کە بەشی هەرە زۆری هاوبیرانی سۆکسە،هاوبیری پاسۆکیش بوون و ئاگاداری ئەو پێوەندییە ئۆرگانییەی هەردوو لابوون و بە حوکمی هەر ناهەموارییەک بێت،پەڕاگەندەی ئەوروپا بووبوون،خەباتی خۆیان لە ئەوروپاش بە درێژکراوەی بێ چەندوچوونی خەباتی وڵات و نێو ریزەکانی پاسۆک دەزانی و بە هەموو قەناعەت و باوەڕێکەوە،سەرباری هەندێ وردە سەرنج و تێبینی تایبەت، متمانە و باوەڕیان بە شێوەی خەبات و سیاسەتکردنی هاوبیرانی کوردستان هەبوو،خۆشییان بە ئاوێنەی باڵانمای دەنگ و رەنگ پێدەرەوەی رێبازی پاسۆک بەتایبەت و کوردستان بە گشتی دەزانی و سەرجەم کار و چالاکییەکانیان بە ئەڵقەیەکی زنجیرەی خەباتی پاسۆک دەزانی... بە کورتی بە لای زۆرینەی هاوبیرانی سۆکسەوە، پاسۆک لە کوردستان سەرچاوەکە بوو، بە گیان و جەستە و خوێن و فرمێسک، مێژوو دروست دەکات و ئەوانی هەندەران جۆگەلەی ئەو سەرچاوەیە بوون.\nئا لەم بارودۆخە هەستیارەدا ئەو دەستەیەی سەربەخۆیی رەهای سۆکسەیان لە پاسۆک و کوردستان دەخوازی،دەیانویست بۆ مەبەستەکانی خۆیان، سۆکسە بەبارێکی دیکەدا هەڵسوڕێنن و بێ رەچاوکردنی بارودۆخی پاسۆک و کوردستان بیکەنە چەکێکی هێرش بردنە سەر هەموو لایەک. دەستەی زۆرینەی سۆکسەش داوای لەبەرچاوگرتنی چەندایەتی و چۆنایەتی بارودۆخی کوردستان و پێگەی پاسۆک و ژیانی هاوبیرەکانیان دەکرد. شایانی وەبیرهێنانەوەیە، ئەو رۆژانە شەڕی ئێران و ئێراق لە گەرمەیدا بوو، کوردستان بووبووە مەیدانی ئەو شەڕە نەگریسە، پێوەندییە سیاسیەکانی ریزەکانی کوردایەتی دووچاری لێکترازان و شەڕی یەکترکردن بووبووەوە. رژێمەکەی سەددامی بەعسی ئەفلەقیش بەرنامە و نەخشەی راگوێزان و تواندنەوە و بە عەرەبکردنی کوردی بە ئاشکرا راگەیاندبوو،چەندیشی پێبکرا،هاوشانی شەڕەکەی لەگەڵ ئێراندا، جێبەجێی دەکرد.\nلە بارودۆخێکی وا داسەپاوی پڕ مەترسیدا، ئەرکی پارتێکی نەتەوەیی بەر لە هەر دروشمێ،بانگەوازە بۆ پاراستنی یەکێتی و تەبایی لایەنەکان و تکا و هاواری بەردەوامە بۆ یەکێتی گوتار و ریزەکانی نەتەوە.\nپاسۆک لەم مەیدانەدا، لەبەردەم بەرپرسیارێتییەکی مێژوویی گەورە و ترسناکدا خۆی دەبینییەوە، بۆیە تاڕادەی خۆ توانەوە ئامادەگی پێکهێنانی یەکێتی و یەکگرتن و تەبایی لەگەڵ لایەنەکاندا هەبوو.بە مەرجێک کە لە حوکمی بەڵگەنەویستدا بوو،مەرجی بەهێزبوونی بازووی کوردایەتی و سەنگەری خەبات بۆ پارێزگاریی لە کورد و کوردستان. پاسۆک ئەمەی دەکرد و لە پێناوی ئەم هیوا و ئامانجەشدا،قوربانی و باجی زۆری دا. دیارە کارکردن بە پێچەوانەی ڕەوتی ئەم گوتارەوە، مانای نەرێنی و بیر و سیاسەتی ناکوردایەتی دەنوێنێ،بۆیە دەبوو بە هەر جۆرێک بێت، سۆکسە و پاسۆک خۆی لێ دوورە پەرێز گرن.\nمەخابن دەستەی نێوبراو، نەک ئەمەیان پێ هەرس نەدەبوو، بەڵکو بە جۆرێک لە سازشییان دادەنا. هەربۆیە بەردەوام پێداگرییان لەسەر ئەوە دەکرد، ئەوەی بۆ ئەوان لە پایتەختەکانی وڵاتانی ئەوروپا بە ئاسانی دەگووترێ و دەکرێ، پێویستە هاوبیرانی کوردستانیش هەروا بکەن.\nبە دیدی من سەرجەم کێشەی ئەو هاوبیرانە، ـ ئەگەرچی بە دڵ و گیان بۆ کورد و کوردستان دەژیان ـ لە ئاکامی دوورییان لە نیشتمان، ناواقعیبوون و بێ ئاگابوون لە سروشتی ژیان و تێکۆشان و پێوەندییەکانی نێو کوردستان و لە هەلومەرجی خەبات و گۆڕانکارییەکانەوە سەرچاوەی گرتبوو.


عیلاقەم پێدا هەیە | KURDPLAT\nعیلاقەم پێدا هەیە\nکوردپلات 7/04/2021 12:13:00 م ليست هناك تعليقات\nئەم دوانەی (فەسادو ستەمکاریی) هەمیشە سیانەی (وەعزو مادەی هۆشبەرو سێکس) لەگەڵ خۆیدا ئەهێنێ. فەسادو ستەم بۆ ئەوەی سەرکەون، ئەبێ کۆمەڵگا بکەوێت. کۆمەڵگاش لە سێکس و وەعزو مادەی هۆشبەرەوە ئەکەوێ.\nمادەی هۆشبەر، خراپێکی بێ پەردەیەو وابزانم جگە لەوەی کە "خراپە" قسەیەکی تر هەڵناگرێ. ئەمێنێتەوە سێکس و وەعز، ئینجا با لە سێکسەوە دەستپێئەکەم.\nلێرەدا مەبەستم ئەوەنیە کە سێکس خۆی شتێکی خراپ و نائاسایی و ناپێویست بێت و منیش دیسان بێم، ترس و فۆبیای سێکس قووڵتربکەمەوە، کە ئەمە بۆ خۆی فەسادەو هیشتنەوەی ئینسانەکانە لە گرێ ی سێکسدا. بەڵکو مەبەستم پۆرنۆگەرایی و بە سێکسیی کردنی کۆمەڵگایە!\nمەبەستم خەریكبوونی شەعبێکە بە سێکسەوەو بوونی شتەکەیە بە مۆدو بە باوێکی کۆمەڵایەتی. بەجۆرێك کە هەژارێك و دەوڵەمەندیك، ڕەنگە تاکە هاوبەشی و ناچینایەتی، کە لە ئێستادا هەیانبێ، ئەوەیە کە هەردوکیان خەریکی سیكسن و شتەکە بۆ هەردوکیان ئاسان و بەردەستە! یان ڕەنگە تاکە هەنگاو کە لە بواری یەکسانی جێندەریدا نابێتمان، ئەوەیە کە چیتر لادان و پەیوەندییە ژێربەژێرو لابەلاکان، تەنیا موبادەرەی کوڕو پیاوەکان نیەو ژن و کچەکانیش توانیویانە ببنە بکەرو ساحێب موبادەرە! یان ئەندامێکی خوارەوەی حیزب و مەکتەب سیاسییەك، ڕەنگە سێکس تاکە شتبێ کە لە ئێستادا بۆ هەردوکیان ئاسانەو لەوێدا کابرای خوارەوە خۆی بە مەغدور نەزانێ!\nلێرەدا بە هیچ جۆرێك مەبەستم ژیانی شەخسی و پەیوەندییە تایبەتەکانی نێوان دوو ئینسان نیە، کە چوارچێوەیەکی تەواو ئازادو ڕێزلێگیراوە. بەڵکو مەبەستم حاڵەتێکی جەماعی و مەشغوڵکردنی شەعبێکەوە بە سێکسەوە لە بەرژەوەندی ستەمکاریی. مەبەستم قۆناغی سێکسی گشتییە، لەبری چاکەی گشتی و بەرژەوەندی گشتی و هۆشیاریی گشتی!\nمەبەستم سێکسی دوو کەس نیە لەناو عیلاقەیەکی تایبەتدا، کە ئەمە هیچ پەیوەندییەکی بە منو تۆوە نیە. بەڵکو مەبەستم سێکسی هەمووە لەگەڵ هەموو، لەناو حاڵەتێکی گشتیدا، کە ئەمە هەم خۆی فەسادەو هەم ڕاگری فەسادی سوڵتەشە. بەڵێ من مەبەستم حەڵقەی پەیوەندییە تایبەتەکان نیە، مەبەستم شکاندنی حەڵقەکەو بە گشتیبوونی شتەکەیە!\nباسەکە غەریزە نیە، کە بەشێکە لە سروشتی بایۆلۆژی ئێمە. باسەکە پەیوەندی دوو کەس نیە، کە شتێکی تایبەت و ئازادانەی ئەوانەو تا ئێرا سنورو بەهایەك حوکمی ئەکات. بەڵکو باسەکە بە گشتییبوونی شتەکەو نەمانی بەهاکانە. یەعنی باسەکە کوڕێك و کچێك نیە کە پەیوەندییەکیان هەیە، باسەکە کوڕێکە کە دەیان پەیوەندی و کچێکە کە دەیان پەیوەندی هەیەو سنورو بەها لەگۆڕێدا نەماوە. قسەکە لە سێکسێك نیە، کە پاشکۆو لێکەوتەی پەیوەندییەکەو خۆی ئامانج نیە. باسەکە سێکسێکە کە خۆی چەق و ئامانجەو جگە لە سێکسێکی ڕووت، شتێکی تر لە ئارادا نیە!\nسەیرکە، ئێستا کە دۆخی ناڕازیبوونی گشتییەو کە هەموو شتێك خراپە، ئەی بۆچی ناڕەزاییەکی کاریگەر بوونی نیەو دنیاکە کپە؟ لەپاڵ هۆکارەکانی تردا، وەڵامەکەی ئەوەیە، چونکە ڕازیبوونێکی نهێنی لە ژێرەوە بوونی هەیە، کە ڕازیبوونی سێکسییە!\nئەگەر ئێران بە نمونە وەرگرین، سەیرکە لەوێ هەموو شتێك قورس و گرانەو بە قەولی خۆیان زیندەگی سەختە. بەڵام سێکس و مادەی هۆشبەرو وەعز زۆر ئاسانەو ڕەنگە لە هەموو کۆڵانێکا هەر سێکیان بەردەست بێت! بۆچی؟ چونکە لە سەرەوە ستەم و فەسادێکی سیاسییت هەیە. لە خوارەوەش لە ڕێگەی لە سێکس و مادەی هۆشبەرەوە، کۆمەڵگاو ئینسانەکان، هەم تێکئەشکێنرێن و هەمیش تێوەئەگلێنرێن لە فەسادەوەو ئیتر فەساد تەنیا لە سەرەوەو لای سیاسییەکان نیە، بەڵکو گشتییەو لای تەواوی کۆمەڵگایە. ئەم دۆخە نائەخلاقییە گشتییەش، پێویستی بە کەڤەرێکی ئەخلاقیی هەیە، کە وەعز دابینی ئەکات!\nئیتر تۆ لە ڕێگەی وەعزەوە، لەو وەهمەدایت کە هەموو شتێك خراپە، بەڵام شکور حاڵی خیزان و ئەخلاق و لایەنی کۆمەڵایەتی باشە. لەکاتێکا ئەمە وانیەو تەنیا وەهمێکە. ڕاستییەکەی ئەوەیە کە، فەسادی کۆمەڵایەتی، ئاوێنەی فەسادی سیاسییەو هەردوکیان هاوفەسادن. بەڵام ڕووکەشی دینییانەی کۆمەڵگا، کە وەعز دروستی کردوە، وێنەکەی لێگۆڕیویت!\nئا لێرەوەیە کە کۆمەڵگا ڕووکەش دینییەکان، تا بەرەو فەساد داکشێن، زیاتر لەو وەهمەدان کە لە ڕووی ئەخلاقییەوە حاڵیان باشترە لە کۆمەڵگاکانی تر،، لەکاتێکا ئەمە تەنیا وەهمێکە کە ڕووکەشە دینییەکە دروستی کردوەو هیچی تر. یەعنی لەڕاستیدا کۆمەڵگای فینلەندی، زۆر ئەخلاقیترە لە کۆمەڵگای ئێرانیی، بەڵام دۆخە نائەخلاقییەکەی ئێران، لە ژێر عەباو عەمامەو ڕیش و حیجابەوە شاردراوەتەوەو دۆخە ئەخلاقییەکەی فینلەندیش، بەهۆی نەبوونی کەڤەرو ڕووکەشگەرایی دینییەوە، وەکو بێئەخلاقیی وێناکراوە بۆمان!\nکە ئەشڵێم ئەخلاقییترە، مەبەستم بوارەکانی ترو ئەخلاق نیە بە گشتی، بەڵکو ڕێك مەبەستم خێزان و سێکس و پەیوەندی دوو ڕەگەزە، کە لە زهنی ئێمەدا چەقی ئەخلاقە. بەڵێ ئەوێ ئەخلاقییترە، بەو مانایەی کە دوو فینلەندی یان بە ڕێکی بەیەکەوەن، یان بە ڕێکی جیائەبنەوە. بەڵام لای ئێمە، پێکەوەبوون و جیابوونەوە هەردوکی بە خواریی هاتووە. مەسەلەن زەواج خۆی یەکسانکراوە بە ڕێکیی، ئیتر لەپەنا زەواجەوە خەریکی خوارییەکانین و ئاساییشە! یان جیابوونەوە خۆی یەکسانکراوە بە خواریی، ئیتر جیانەبینەوەو خواربین، هەر بەڕێکی حسابە. بە ڕێکیش جیابینەوە، هەر بە خواریی حسابە!\nلەکاتێکا نە زەواج ڕێکییە نە جیابوونەوە خوارییە، بەڵکو ڕێکیی تەنیا ڕاستگۆییەو خوارییش تەنیا درۆیە. نەكئەوەی زەواج کەڤەری شاردنەوەی درۆی هاوسەرەکان بێت و جیابوونەوەش خۆی لەخۆیدا عەیبەو خواریی بێت، لەکاتێکدا هەنێکات جیابوونەوە، پێویستییەکی تەواو ڕاستگۆیانەیە بۆ ڕزگاربوون لە درۆیەك!\nلەڕاستیدا پەیوەندی کوڕو کچەکان، بڤە نیە، درۆی ناو پەیوەندییەکان بڤەیە. لەڕاستیدا عەقدی زەواج موقەدەس نیە، عەقدی ڕاستگۆیی ناو ناخی ئینسانەکان موقەدەسە. بەها کۆمەڵایەتی و دینییەکان ڕێزلێگیراون، بەڵام ڕێزلێگیراوتر، بەها مرۆییەکان و ڕاستگۆیی ئینسان خۆیەتی. لێرەشدا لە ڕێگەی مادەی هۆشبەرو سێکساندنی گشتییەوە، لە بەهای ئینسان ئەدرێ و لەوێشەوە لە بەهاکانی تر!\nئینجا ئێرانەکە بکە بە هەرێم، بەداخەوە هیچ لە مەسەلەکە ناگۆرێ و ئێستا ئێمە هاوشێوەی ئێران، تەبەقەیەکی فاسدو ستەمکاری سیاسیمان هەیە، کە لەڕێگەی سێکس و وەعزو مادەی هۆشبەرەوە، سەرکەوتوون بەسەر کۆمەڵگاداو فەسادیان کردوە بە فەسادی گشتی و هەموومانیان کردوە بە هاوبەش تێیدا. ئیتر ئینسانەکان کە وزەی گۆڕینی دۆخەکەن، خۆیان بوونەتە پایەی مانەوەو ڕاگرتنی دۆخەکەو ئیرادەی گۆڕانکاری هەر نەکوژراوە، بەڵکو عەکسیشکراوەتەوە!\nجا کاتێ وەعزو دینفرۆشیم، خستۆتە پاڵ لەشفرۆشی و تلیاکفرۆشی، کە هەرسێکیشی ئەچێتەوە خزمەتی گەندەڵی و ستەمکاری و وڵاتفرۆشیی، مەبەستم ئەوەنیە کە مەلاو بانگخوازەکان کەسانێکی خراپبن، یان قسەی خێر خراپ بێت، یان ئەوان لە وێنە بچوکەکەدا، ڕۆڵیان نەبێت لە باشکردنی کۆمەڵگا.. بەڵکو مەبەستم لەو ڕۆڵەیە، کە وەعز لە وێنە گەورەکەدا ئەیبینێت بۆ خزمەتی فەساد. یەعنی مەبەستم ئەوەنیە کە واعزەکان ئینسانەکان بێئەخلاق ئەکەن، مەبەستم ئەوەیە کە لە ڕیگەی برەودان بە ڕووکەشگەرایی دینییەوە، کەڤەرێکی ئەخلاقیی بۆ دۆخێکی نائەخلاقیی دابین ئەکەن، کە ئەمەش ڕێك ئەوەیە کە ستەمکارەکان ئەیانەوێت!\nوەعز خۆی لەوێدا کێشەی ئەخلاقیی هەیە، کە چینایەتی تێدایەو کە گفتووگۆی تێدا نیە. لەوێشدا کێشەیە، کە لە رێگەی کەبت و چەپاندنەوە، مرۆڤەکان ئەباتەوە ناو گرێ ی سێکس و لادان و نایەڵێ بچنە ناو هۆشیاریی و حاڵەتێکی ئاسایی. بەڵام لێرەدا ئەمانە مەبەستەکەی من نیە. مەبەستی من کارێکە کە وەعز بۆ ستەمکاریی ئەکاو ئەو کارەش تەنیا بەو ئەکرێت!\nیەعنی فەسادی کۆمەڵایەتی، دیوەکەی تری فەسادی سیاسییەو لە هەرکوێ لە سەرەوە، فەسادی سوڵتەو سیاسەتت هەبوو، ئیتر لە خوارەوە کۆمەڵگا، گیرۆدەو داوەشاوی دەستی سێکس و مادەی هۆشبەرەو شتەکەش لە ڕێگەی وەعزو ڕووکەشگەرایی دینییەوە تەغتیە ئەکرێ!\nسەیرکە کۆمەڵگای میسری و ئێرانی و مەغریبی.. کۆمەڵگایەکی سێکساوی و حەشیشاوییە، لە هەمان کاتا کۆمەڵگایەکی وەعزاوی و ڕووکەش دینییشە. دەی ئێستا کۆمەڵگای ئێمەش وایەو بەرەو ئەو دۆخە ئەڕوا. یەعنی ستەمکاریی و فەسادی سیاسی، بۆئەوەی لەسەرەوە پێگەکەی خۆی جێگیربێت، لە ڕێگەی سێکس و حەشیشەوە هاتۆتە خوارەوەو کۆمەڵگاو ئینسانەکانی هەڵتەکاندوە. وەعزیش کەڤەرێکی دینی بۆ ئەم یارییە دروستکردوەو شتەکە لە پشتی ئەو پەردەیەوە ئەگوزەرێ و ئیتر ستەم وفەسادو سێکس و حەشیش و وەعز، پێکەوە سەرکەوتوون و بە هەموویان کۆمەڵگایان خستووە!\nسەیرکە، ئێستا کە فەسادی سیاسی و کۆمەڵایەتی لە ئەوجی خۆیایەتی، ڕووکەشگەرایی دینیش لە ئەوجی خۆیایەتی و هیچکات کۆمەڵگای ئێمە بەقەت ئێستا ڕووکەش دینیی نەبووە. بۆچی؟ چونکە ئەمە هەمووی پاکێجێکەو وەعزیش بەشێکە لە یارییەکەو لەڕاستیدا فەسادو وەعز دژی یەك نین، بەڵکو هاوپەیمانێکی نادیارو هاوکاری یەکن و لە کوێ فەساد زۆربوو، لەوێ وەعزیش زۆرە چونکە کەڤەر پێویستە. لەکوێش فەساد کەمبوو، وەعزیش کەمە، چونکە ئیتر کەڤەر پێویست نیە!\nئینجا نازانم ڕەبتی بە مەوزوعەکەوە هەیە یان نا، بەڵام من عیلاقەم پێدا هەیەو ئازادی بۆ گیراوانی بادینان


رێگاي ئێوه خۆڕھه ڵاتي ناوين » پەکەکە: مەخموور لەئابڵۆقەی هێزەکانی پارتی دایە\nپەکەکە: مەخموور لەئابڵۆقەی هێزەکانی پارتی دایە\nماڵپەڕی پەکەکە لەراپۆرتیک دا بارزانی بەرپرسیاری کارەسات لەمەخموور ناودێر کردووە و خوازیاری کۆتایی هێنان بە ئابڵۆقە ئەوێ بووە.\nپەکەکە دەڵێت لەو کاتەوە کە هەموو دەوڵەتانی جیهان بەهەر رێگایەک هەوڵ دەدەن پێش لەپەرەسەندنی کڕۆنا بگرن کەچی دەسەڵاتی هەرێمی کوردستان مەخمووری ئابڵۆقە داوە.\nلەراپۆرتەکەی پەکەکەدا هاتووە کە هۆکاری ئابڵۆقەدانی ئەم کەمپە لەلایەن پارتیەوە و لەبەرچاونەگرتنی ئەم پرسە لەلایان رێکخراوە نێوەدەوڵەتییەکانەوە، دانیشتوانی ئەم کەمپەی خستۆتە دۆخێکی دژوارەوە. زۆرێک لەوانەی لەو کەمپن لەو شوێنانە بوون کە کڕۆنای لێ بووە بۆیە چاوەڕوانی کارەسات دەکرێت.\nپەکەکە حەشیمەتی ئەم کەمپە کە زۆربەیان ئاوارەی هێرشەکانی تورکیا بۆ سەر ناوچە کوردنشینەکانی تورکیان 12 هەزار کەس دەخەملێنێت و دەڵێت بە هۆی گەمارۆدانی لەلاین پارتییەوە کەلوپەلی تەندروستی و خاوێنکەرووەیان دەست ناکەوێت.\nئەمە لەکاتێکدایە کە لەگەڵ پەرەسەندنی کڕۆنا لەنێوان ئەندامانی پەکەکە و پەژاک و نەبوونی کەرەستەی تەندرووستی و پزشکی گیانی زۆرێکیان لەمەترسیدایە و سەرکردەکانی ئەم گرووپە زانیاری نادەنە ماڵباتەکانیان و رێگە بەبینینیشیان نادەن.\nشایانی باسە پارتیش بەرپرسیارانی کەمپی مەخموور تاوانبار دەکات بەوەی کە لەژێر کۆنترۆڵی پەکەکەدان.\nبرچسب ها : ئابڵۆقە , پارتی , پەکەکە , تەندرووستی , کڕۆنا , کەمارۆ , مەخموور


براوەكانى خەڵاتى ئەدەبى گۆنكور بۆ ساڵى ٢٠٢٠ ئاشكرا كران » DidiMn\nسەرەتا / کتێب/هەواڵ / براوەكانى خەڵاتى ئەدەبى گۆنكور بۆ ساڵى ٢٠٢٠ ئاشكرا كران\nبراوەكانى خەڵاتى ئەدەبى گۆنكور بۆ ساڵى ٢٠٢٠ ئاشكرا كران\nديدى من – ليڤغ ئـێبدۆ\nله فەڕەنسييەوه: سەليم جەمال\nهاوكات لەگەڵ كرانەوەى دەرگاى كتێبفرۆشيیەكان له وڵاتى فەڕەنسا، ئەكاديميستەكانى خەڵاتى ئەدەبى گۆنكور، ڕۆژى دووشەممە ١١\_٥\_٢٠٢٠ براوەكانى هەر چوار بەشى باشترين ڕۆمان، كورتەچيرۆك، بيۆگرافى و شيعريان ئاشكرا كرد. ئەمەش لە دواى ئەوە دێت كە بۆ ماوەى دوو مانگ دابڕابوون له يەكدى و كتێبخانەكان، بە باشيان زانیی كە لەو بەروارەدا براوەكان ديارى بكەن.\nبراوەكانى خەڵاتى ئەدەبى گۆنكور:\nبراوەى خەڵاتى گۆنكور بۆ باشترين ڕۆمان: مايليس بێسرى فەڕەنسى، كتێبى يەک لەسەر سێى كات، له بڵاوكراوەكانى گاليمارە و له مانگى دووى ئەمساڵدا بڵاو كراوەتەوە. بەسەرهاتى ئەم ڕۆمانە، لە ناو خانوويەكى كەلاوەى خانەنشينێك لە ناو شەقامى چواردەيەمى پاريس دەگێڕدرێتەوە. واتا يەك لەسەر سێى كات باس له ساموێل بیكێت دەكات و يادگاريیەكانى بە ياد دەهێنێتەوە.\nکتێبی يەك لەسەر سێى كات، باس له ژیانی ساموێل بیكێت دەكات\nباشترين كورتەچيرۆك: ئان سێر، چيرۆكى لە ناو دڵى هاوينێكى زێڕيندا، له بڵاوكراوەكانى مێركوور دو فرانسە، ئەم بەرهەمە كۆكراوەى كۆمەڵێك چيرۆكى سادەن، هەندێك جاريش خۆى دەخزێنێتە ناو ژيانى كەسايەتييه بەناوبانگەكان و دەكەوێته ژێر كاريگەریيان، ئەوانيش وەكو ليز تايلەر، ئالفرێد دو مووسێ، ساموێل بێكێت و لێويس كارۆڵ.\nخەڵاتى باشترين بيۆگرافى ئێدمۆند شارڵ رو: تيێرى تۆماس، كتێبى ژيانى هۆگۆ پرات، دێڕ به دێڕ، له بڵاوكراوەكانى گراسێت. نووسەر هەوڵ دەدات لە ڕێگەى گوتارەكانى خۆى ژيان و هونەرى هۆگۆ پرات، نووسەرى ئيتاليى و داهێنەرى كارەكتەرى بەناوبانگى كۆرتۆ مالتێس، بناسێنێت.\nژيانى هۆگۆ پرات، دێڕ به دێڕ/ چيرۆكى لە ناو دڵى هاوينێكى زێڕيندا/ يەك لەسەر سێى كات\nباشترين كتێبى شيعرى: ميشێل دێگۆى شاعير، فەيلەسوف و گوتارنووسى فەڕەنسى. هەروەها بونيادنەرى ئەنجومەنى شيعرى (P&sie) له فەڕەنسا. ناوبراو تاوەكو ئێستا چەندين خەڵاتى ئەدەبیی بەدەست هێناوە، لەوانەش خەڵاتى شيعرى SGDL له ساڵى ٢٠٠٠، خەڵاتى شيعرى ئەكاديمياى فەڕەنسا لە ساڵی ٢٠٠٤، هەروەها هاوڕێيەتى لەگەڵ كلۆد لانزمان له دوا بەرهەماكانى ئەوە كە لە ساڵى ٢٠١٩ بڵاو كراوەتەوە.


بەپێی راپرسیەک؛ ترەمپ بێ متمانەترین سەرۆکە لە جیهاندا - هيوای کۆرد\nHome هەواڵ جێهان بەپێی راپرسیەک؛ ترەمپ بێ متمانەترین سەرۆکە لە جیهاندا\nبەپێی راپرسیەک؛ ترەمپ بێ متمانەترین سەرۆکە لە جیهاندا\non: كانونی دووه‌م 13, 2020 In: جێهان, هەواڵ\nدۆناڵد ترەمپ، سەرۆکی ویلایەتە یەکگرتوەکانی ئەمریکا و هاوتا چینیەکەی دو بێ متمانەترین سەرۆکن لە جیهاندا، ئەوەش بەپێی راپرسیەک کە دەزگایەکی تایبەتی ئەمریکی راپۆرتی لەسەر کردوە.\nناوەندی پیو-ی ئەمریکی بۆ توێژینەوەی سیاسی، لە راپرسیەکیدا بە کۆکردنەوەی داتا و ئامار لە ناو زیاتر لە 36 وڵاتی جیهان، راپرسی لە سەر ئەو سەرۆکانە کردوە کە زۆرترین جێێ متمانەن لەناو خەڵکی خۆیان و دەرەوەدا، تیایدا دۆنالد ترەمپ سەرۆکی ئەمریکا لە پلەی یەکەمدا دێت بۆ بێ متمانەترین سەرۆک لە ناو خەڵکیدا، لەدوای ترەمپ ، ڤلادمێر پوتین پلەی دوەمی گرتوە.\nلە راپرسیەکەدا سەدا 64 ی بەشداربوانی راپرسیەکە لە 36 ولاتی جیهانەوە، متمانەیان بە ترەمپ نیە، دوای ئەویش ڤلادمێر پوتینە کە سەدا 57 بەشداربوەکان ئاماژەیان بەوەداوە متمانەیان بە نیەت و سیاسەتەکانی دەرەوەی نیە.\nهەر بەگوێرە راپرسیەکە جێ متمانەترین سەرۆک لە هەمو جیهاندا، ئەنگێلا مێرکڵ راوێژکاری ئەڵمانیەیە کە سەدا 46 بەشداربوان بە ئەرێنی دەنگیان پێداوە و دوای ئەویش ئیمنایۆل ماکرۆنی سەرۆکی فرەنسایە و سەدا 41 ی دەنگەکانی بەدەسیهێناوە.\n” وڵاتانی ئەمەریكا، ئیسرائیل، سعوودیە و ئیمارات سیخوڕیان لەناو فڕۆكەخانەی بەغدا هەیە”\nوەزارەتی تەندروستی كاركردنی پزیشكانی بیانی لە هەرێم سنووردار دەكات


مێژو، هەمیشە لەکۆتاییەکەیەوە ئەنوسرێـتەوە\nکەوتنی سەرۆکە عەرەبیەکانی باکووری ئەفەریقا بە دوای یەکا, خۆی بۆ خۆی باسێکە کە وەک داشی دامەی ریزکراو یەک ئەو تری خست بە لادا. زووتر سادات کە لە نمایشی سەربازی وڵاتەکەیدا دەستڕێژی گولەی لێکراو کوژرا. موبارەک نەخۆشخانەیەکی جێ نەهێشت لە میسردا کە خۆی تیا چارەسەر بکرێت. قەزافی رایکرد و لە لاڕێەکدا هاولاتیەکی سادەی شرۆڵە رقی خۆی تیا خاڵی کردەوە. بن عەلیش بە ناچاری ملی شۆرپێکرا و دەسەلاتی رادەستکرد. لەو لاشەوە کوژرانی عەلی عەبدوڵا سالح بە دەستی حوثیەکان لە دوای سی ساڵ دیکتاتۆری لە دەسەڵاتدا.\nکرۆکی ئەم کورتە نووسینە لە (لا يغيّر عادته... التاريخ ) لە لایەن سمیر عطااللە سەرچاوە ئەگرێـت کە لە رۆژنامەی ( الشرق الاوسط ی رۆژی سێشەمە ٢٨/٥/٢٠١٩) .


رژیم ددانی نا بە پوڵ سپی کردنەوە! سازمانی خه‌بات کوردستانی ئێران\n(پول شویی) سپی کردنەوەی پوڵ، دەست خستنی قازانج و سودە لە سەرپێچیەکانی دارایی کە بە رواڵەت رێگە پێدراوەو یاساییە. لێکەوتەی سپی کردنەوەی دراو، هەنگاوەکانی دەست کەوتنی پارەی نایاسایی ئەگۆڕێ بۆ دراوێک یان سامانێک کە لە ڕواڵەتدا بەڕێی یاسایی بەدەست هاتوە و بەو شێوە (پارەکە سپی دەکرێتەوە) و تێکەڵ بە ئابوری وەڵات دەبێت.\nبە گشتی سپی کردنەوەی دراو بەو جۆرە ئەنجام ئەدرێ کە سەرچاوەی ڕاستەقینەی دراوەکە نادیار بمێنێتەوە. پوڵ سپی کردنەوە بەفراوانی تاوانێکی لاوەکیە بۆ ون کردنی سەرچاوەی راستەقینەو تاوانباری سەرەکی.\nلە سەدەی بیستەم، شێوەکانی ڕێگری کردن لە تاوانی سپی کردنەوەی دراو و و مامەڵە کردن بە داهاتە داراییەکان هاتە سەرزمان. یەکەم رووبەڕوو بوونەوە و ڕێگری کردن و مامەڵە کردن بە ئەلکول لە ولایەتە یەکگرتوەکانی ئەمریکا لە دەیەکانی ۱۹۳۰ تۆمار کرا. بەم شێوە پێداگری لەسەر جێبەجێ کردنی یاساکانی سپی کردنەوەی دراو لەلایەن ئەندامانی بەرەنگار بونەوە، هەنگاوی بۆ هەڵگیرا. ساڵی ۱۹۸۰ دەوڵەت ناچار بوو کە پێداچونەوەی دوبارە بە سەر قانونی دژە سپی کردنەوەی دراو بکات و دەست گرتن بەسەر باند و رێکخراوە تاوانکارەکان خرایە بواری کردار.\nکردەوە ترۆریستیەکانی ۱۱ی سپتامبەر لە ساڵی ۲۰۰۱ دەوڵەتی ئامریکای ناچار بە پەسەندکردنی گەڵاڵەی خۆشەویستی نەتەوەیی ئەمریکا کرد و هاووکات هێندێک یاسا وگەڵاڵەی وێک چوو لەسەرتاسەری جیهان پێداچوونەوەی پێدا کرا. یەکێک لەو گەڵاڵانە پێداچوونەوەی دوبارە بوو بەسەر یاسای دژە سپی کردنەوەی دراو . وەزیرانی سەرانی حەوت دەوڵەتی پیشەیی جیهان لەیەک ڕێکخراوی نێودەوڵەتی بۆ بەرەنگار بونەوەی ئەو دیاردە سودیان وەرگرت تا فشارێک بن بۆسەر دەوڵەتان لە سەراسەری دنیا و چاودێربن بەسەر سات و سەودای ئابوری و ئەو زانیارانە بە هەموو جیهاندا بڵاو بکەنەوە. لە سەرەتای ساڵی ۲۰۰۲ هەموو دەوڵەتان لە سەراسەری جیهان یاساکانی سپی کردنەوەی دراو و هەروەها چاودێری کردن و کاردانەوەکانی ئابوریان بۆ جارێکی دیکە هەڵسەنگاندەوە.\nسپی کردنەوەی پارە بۆ چەرخی شارستانیەت دەگەڕێتەوە. بۆ یەکەم جار بە شاردنەوەی سەرمایەو دارایی تاکە کەس لە مەئمورو و کاربەدەستانی ئەیالەتی دەستی پێکرد بۆ خۆ بەدوور گرتن لە دانی ماڵیات و دەست بەسەرداگرتنی سەرمایەکەیان.\nلە چین نزیک بە دوو هەزار ساڵ پێش زایین، بازرگانەکان بۆ خۆ بەدور گرتن لە باج و دەست بەسەردا گرتنی لەلایەن کاربەدەستان پارەکانیان دەشاردەوەو زۆرجاران لە دەرەوەی وڵاتەکەی خۆیان سەرمایە گوزاریان دەکرد و دوور لە وڵاتەکەیان بازرگانیان پێوە دەکرد. لە ماوەی رابردوو کە رێگاو شوێن گیراوەتەبەر و فەرمانڕەوایان و حوکمڕانان بۆ ڕێگری لە پارە سپی کردنەوە هێندێک هەنگاویان هەڵگرتووە ،بەڵام نەک کەم نەبۆتەوە بەڵکوو بۆتە هۆی بەرزبونەوەی ماڵیات و لەزۆر وەڵات حاڵەتی پووڵشوویی گۆڕیوە بۆ دیاردە، چونکە نیەت وئامانج لەم هەنگاوانە، ڕاستەقینە نەبووە.\nسپی کردنەوەی دراو دیاردەیەکی جیهانیەو لە ئێستادا تەکنەلۆژیاو سیستمی بانکی وای کردوە کەڵەکەبونی ئەو تاوانە سنوری وڵاتان تێپەڕێنێ و پێویستی بە هەوڵی نێونەتەوەی بێت بۆ ڕوبەڕوبونەوەی.\nشوێنەوارە خراپەکانی سپی کردنەوەی دراو لەسەر باری ئابوری، دەبێتە هۆی چوونەدەری داهاتی ناوخۆیی و باری ئابوری وەڵات لاواز دەکات. بەهۆی نەبونی باج وسەرانە لەسەر ئەو پارانە و چەندین هۆکاری تر و دەرنەکەوتنی ڕێژەی داهاتە ناوخۆییەکان و نەزانینی ڕێژەی بێکاری و کۆنتڕۆڵ نەکردنی ئابوری گشتی لە زیانە بەرچاوەکەیەتی....\nسپی کردنەوەی دراو و ئەو داهاتە کە بە شێوەیەکی نایاسایی دەست دەکەوێت بەپێی کات هەموو لایەنەکانی ژیانی مرۆڤایەتی گرتۆتەوە. هەر لە بازرگانی کردن بە مادەی هۆشبەرەوە بگرە تا بازرگانی کردن بە مرۆڤ و چەکی رێگە پێنەدراو و دەرهێنانی سەرچاوە سروشتیە گرانەبەهاکان. رژیمی ئێران وەک پێشێلگەری رێکەووتنامە نێونەتەوەییەکان وسەرچاوەی ماڵی ترۆر، ئێستا نێوی لەڕیزی یەکەمی وەڵاتانی پووڵشووییە .\nئێستاکە کەوتۆتە بەر فشاری لکان بەfatf و گەرەکیانە بە هۆی ئەم رێکخراوە داروولەلەی بۆ دابنێن ولە یارمەتیدانی گرووپە ترۆرێستیەکان دایببڕن، ماوەماوە ئەم باسە زیندوو دەکەنەوە و وەک فشارێک بابەتی پووڵ سپی کردنەوە وسزادانی بە بیر سەرانی ڕژیمی ئاخوندیدا دێننەوە. کابینەی ئاخوند ڕۆحانی و حکومەتەکەی کە لەگەڵ فشارێکی سەختی ئابووری وسیاسی وکۆمەڵایەتی بەرەوڕوون ،هەر ڕێگەێیک بۆ مەهاری ئەم قەیرانانە تاقی دەکەنەوە. لەماوەی ڕابردوودا ویستیان ئەم یاسایە لەمەجلیسەکەیان تێپەڕێنن وقبووڵی لکان بە ئیف تی ئەی ئێف بکەن، بەڵام نەیانتوانی وئێستا ئەم بابەتە بۆتە کێشەێیکی گەورەی باڵ باڵێنی ڕژیم و لەدوو ڕێیاندا ماوونەتەوە، کە وێ دەچێ بەهۆی تێکەڵ بوونی ڕەگ و ڕیشاژۆی پێوەندی ترۆریستیان لەگەڵ کۆی تاقمە ترۆریستی وباندە مافیایەکانیان نەتوانن بچوکترین هەنگاو هەڵبگرن.\nلەماوەی ڕابردوودا رژیمی ئێران هاوڕێ لەگەڵ کورەی باکوور بەردەوام لەلیستی رەشی تاقمی تایبەت بە هەنگاوی ماڵی بووە. ساڵی 1395ی کۆچی خۆری لێپرسراوانی رژیم بەڵێنیان دا پێشنیاری ئەو رێکخراوە بۆ بەر بەرەکانێ لەگەڵ پووڵ سپی کردنەوە بەهێند وەرگرن، بەڵام نەک ئەو کارەیان نەکرد بەڵکوو رەچاویان نەکرد .\nگەڵاڵەی خەبات لەدژی دابین کردنی ماڵی ترۆریسم ،لەساڵی 1389درا بە مەجلیس.لەساڵی 1390ی کۆچی خۆری لەدووی سەلماندن وڕای نیزامی دادوەری لەوبارەوە ،لە مەجلیسی ئاخوندی دەنگی وەرگرت. لەدووی بەرجام ئابڵوقە کانی نێونەتەوەیی و ماڵی لەدژی ئێران و لەپاش نەهێشتنی رەخنەی شۆڕای نگابان لە کۆبوونەوەی سێزدەیەم لەساڵی 1994 درابە شۆڕای نگابان .\nلەساڵی 1997 بۆ جارێکی دیکە گەڵاڵەی دژبەری ترۆریسم هاتەوە بەرباس. لەدواییدا خاڵەکانی ئەم یاسایە بە پێچەوانەی شەرعی ئاخوندان لێک درایەوە، کە لەئاکامدا گەڵاڵەی دەسکاری و پەسەندی یاسای دژبەری لەگەڵ پووڵ سپی کردنەوە لەلایەن شۆڕای نگابانەوە ڕەد کرایەوە و رژیم هەر بەو شێوەیە مایەوە..\nڕێکه‌وت: 2019-01-02 19:30:30


سەلاحەدین دەمیرتاش یەکەم گۆرانیی بە شێوەی دووقۆڵی بڵاو کردەوە\nكولتور و هونەر 28/08/2021 - 12:04 کارزان گلی\n(گولا من) ناوی ئەو گۆرانییەیە كە سەلاحەدین دەمیرتاش، هاوسەرۆکی پێشووی پارتی دیموكرانی گەلان (هەدەپە) لە زیندانەوە ئاواز و هۆنراوەكەی بۆ داناوە. گۆرانییەكە بە زمانی كوردییە، ئەمەش بۆ یەكەمینجارە دەمیرتاش ئاواز و هۆنراوەیەك بە زمانی كوردی بۆ گۆرانییەک دابنێت.\nهەرچەند گۆرانیی (گولا من) لەلایەن "فارقن ئازاد"وە لە فەڕەنسا گوتراوەتەوە، بەڵام گۆرانییەکە بە شێوەیەك مۆنتاژ كراوە، كە گۆرانییەكە بە شێوەی دوو قۆڵی (دوێت) بڵاو بووەتە و دەنگی دەمیرتاشیشیان لەسەر داناوە.\nدەمیرتاش لە كۆپلەی یەكەمدا بۆ خۆی گۆرانییەكە دەڵێتەوە، پاشان فارقن ئازاد بە كلیپێكی جوان گۆرانییەی چڕیوە.\nمیدیاكانی توركیا و جیهان ئەو گۆرانییەی دەمیرتاشیان بە گرنگ وەسف كردووە، چونكە بۆ یەكەمجارە بە زمانی كوردی هۆنراوە و ئاوازی گۆرانییەك دابنێت و بۆ خۆشی بیڵێتەوە.\nیووسف ئاڵكان لە پاریس كاری لەسەر كلیپەكە كردووە، كە بە شێوەیەكە مۆركی كوردەواریی پێوە دیارە و لە شوێنێكیش گۆڕی یڵماز گونای نیشان دەدات.\nدەمیرتاش ماوەی پێنج ساڵە لە زیندانی ئێدیرنایە، لەو ماوەیەدا سێ رۆمانی نووسیوە و چەندین شیعر، هەروەها دوو ئاواز و هۆنراوەشی بە زمانی توركی داناوە و تازەترین بەرهەمیشی لە زیندان ئاواز و هۆنراوەیەكە بە زمانی كوردی بە ناوی (گولا من).


ئەحمەد فەقێ ڕەش: شۆڕشگێڕێکی تیرۆرکراوی لەبیرکراو..شاخەوان شۆڕش : چاوی گەل\nئەحمەد فەقێ ڕەش: شۆڕشگێڕێکی تیرۆرکراوی لەبیرکراو..شاخەوان شۆڕش\nلەو رۆژەوەی چینەهوشیارەکەی کۆمەڵگەی کوردستان لەوە گەیشتووە کە مافی گەلی کوردستانە خۆیان سەرداری وڵاتی خۆیان بن و خۆیان بڕیار لەسەر چارەنوسی خۆیان بدەن، لەوڕۆژەوە کاروانی خەباتی ڕزگاریخوازی هەنگاوی بەرەو ئاسۆ لەژێر دروشم و ئاواتی جیاجیادا گرتۆتەبەر. لەو کاروانەدا فەرماندە و سەرکردەی چاونەترس و بەتوانا سەریان هەڵداوە و هاتوونەتە نێو کاروانی خەبات و گیانی به‌هاداری خۆیان بێباكانه به‌خشیووه. ئەو شۆڕشگێرانە هاوشانی سەدان هەزار تێکۆشەری هاوسەنگەر و خەباتیان بە خوێنی گەشیان گوڕیان بە خەباتی گەل داوە و بوونەتە ئەستێرەی دره‌وشاوی ئاسمانی كاروانی خەباتی ڕزگاریخوازی گەل. ده‌كرێ بڵێین ئەو مرۆڤانە خوێنی دەمارەکانی جەستەی شۆڕشی خەڵکی ژێردەستەی کوردستانن. لە باشوری کوردستاندا نمونەی ئەو فەرماندە و سەرکردە لێهاتو و شۆڕشگێرانە له‌هه‌ر ده‌ڤه‌ریكدا ناوه ناوه ده‌ركه‌وتوون و گه‌یشتوونه‌ته لوتكه، خەباتگێڕی نەمر ئه‌حمه‌د فه‌قی ئەحمه‌د ناسراو به ئەحمەد فەقێ ڕەش یەکێ لەو مرۆڤە شۆڕشگێرە کوردستانیانەیه کە لاپەرەکانی خەباتی ڕامیاری تەژیە لە قارەمانی و سەروەری.\nدیاره ژیان و خه‌باتی ئه‌و سه‌ركرده نه‌مره زۆر له‌وه زیاتره كه‌لێره‌دا له‌سه‌ری وگوتراوه و نوسراوه، بۆیه ئه‌وه‌ی لێره‌دا نوسراوه تەنها هه‌وڵێكی بچوكه بۆ تیشك خستنه‌سه‌ر ژیانی ئه‌و مرۆڤه شۆڕشگێڕه له‌بیركراوه و ئاكامی جه‌رگبڕی.\nئەحمەد فەقێ رەش لەگوندی رۆست خوێندنی سەرەتایی ته‌واو ده‌كات، بۆ درێژەدان بەخوێندن ده‌چێته شاری رەواندز، لەوێ تاپۆلی سێی ناوەندی ده‌خوێنی. بەهۆی کۆچیدوایی دایکی دەگەرێتەوە گوندی رۆست، واز لەخوێندن دەهێنیت و بەکاروباری کشتوکالی و ڕەز و باخچە خەریک دەبێت. به‌مجۆره ئه‌و له‌ته‌مه‌نیكی زوودا ناچاربووه شان بداته‌به‌ر ئه‌ركه‌كانی ژیان، وه ورده ورده ئاشنایه‌تی له‌گه‌ل هه‌وراز و نشیوی ژیاندا په‌یدابكات. ئەو چۆن مرۆڤەکانی گوندی خۆشدەویست و لە گوێگرتن و گفتولوفتی خۆشیان ماندوونەدەبوو، ئەوهاش خۆشەویستی قەدپاڵ و ڕەز و باغ و هه‌وای پاك و ئاوی سازگاری هەرێمەکە بوو. ئەو لەگەڵ وه‌شاندنی تەور و لە دروستکردنی کەپروساباتدا، لەگەڵ پێمەڕەكردنی زەوی ناو باغدا، لە قوڕکاری کرێکاری و کاری جوتیاری رۆژانەیدا لە ئازارەکانی هەژاران و جوتیارانی کۆمەڵگەی کوردەواری گەیشت و بۆیان ده‌سوتا. به‌پێچه‌وانه‌وه دژی نارەوایی دەرەبەگ و دەسەڵاتی داگیرکەر بوو، بۆیه له ته‌مه‌نیكی زوودا بیری له‌به‌رنگاربوونه‌وه و خه‌باتی ڕزگاری كردۆته‌وه. ئەو بەناچاری ده‌ستبه‌رداری ژیانی گه‌نجایه‌تی بووه و چۆته قۆناغی به‌رپرسیاری و كاری ڕامیاری. ئه‌و بڕیاریدا هەگبەی زامەکانی گەل بخاتە سەرشانی، رێگەی خەباتی ڕزگاری بگرێتەبەر و بەرەو ئاسۆ هەڵکشێت.\nئەحمەد فەقێ رەش لە سالی ١٩٦٥دا پەیوەندی بە خەباتی چەکداری ئەیلولەوە دەکات و لە ساڵی ١٩٦٧ دا بەشداری خولی کادیران دەکات، دواتر وەکو ئەندامی لیژنەی ناوچەی بالەک درێژە بە خەبات دەدات تاکو تێکچوونی خه‌باتی چه‌كداری له به‌هاری ساڵی ١٩٧٥دا. لە دوای ڕێکەوتنی جەزائیر لەنێوان شای ئێران و سەدام حوسێندا کە بۆ نەهێشتنی خەباتی چەکداری کورد لە باشوری کوردستاندا مۆرکرا و بووەهۆی هەرەسی خەباتی چەکداری ئەیلول، وەکو زۆرینەی کادیر و پیشمەرگەکانی خەباتی چەکداری ئەو سەردەمە ئاوارەی ئێران دەبێت و دواتر دەگەڕێتەوە عێراق، پاشان دووردەخرێتەوە بۆ ناوەراستی عێراق، لەگوندێکی پارێزگای ( نەجەف) نیشتەجێ دەکرێت. ئەحمەد فەقێ ڕەش بەرلەوەی بچێتەوە عێراق لەگەڵ کادیران و پێشمەرگە نارازیەکانی ناو پارتی هاموشۆی هەبوو و هاوڕایی لەگەڵ ئەوان سەبارەت بە هەڵە و پێشلکاریەکانی سەرکردایەتی پارتی بەگشتی و بنەمالەی بارزانی بەتایبەتی هەبوو، وه‌كو زۆر له كادیرانی ئه‌وسا لەگەڵ ئاشبەتاڵی خەباتی چەکداری نەبوو.\nبۆیە وەکو زۆر لە سەرکردە، کادیر و پێشمەرگەکانی ئەوسا بەئومێدی هەلگیرساندنەوەی خەباتی چەکداری لە زووترین کاتدا ڕێگەی گه‌رانه‌وه بۆ باشوری كوردستانی بنده‌ستی ئێراق هەڵدەبژێرێت. له‌به‌رئه‌وه‌ی كادیر بووه له‌لایه‌ن ڕژێمی بەعسه‌وه بۆ خوارووی ئیراق دوورده‌خریته‌وه. لەگەل سەرهەڵدانەوەی خەباتی چەکداری ڕزگاریخوازی لە ساڵی ١٩٧٦ دا دەگەڕێتەوە کوردستان و پاشان مال ومندالی بەجێدەێلێت و جارێکی دیکە دەگەڕیتەوە شاخ و ده‌چێته ڕیزه‌كانی بزوتنەوەی سۆسیالستی كوردستان. لەبەر شارەزایی و ئەزموونی لەخەباتی چه‌كداریدا دەکرێتە فەرماندەی هەرێمی ٩ ی باڵەک.\nسنوری جوگرافیای هەرێمی ٩ی باڵەک لەسۆران وخەتی هاملتۆنەوە تا حاجی ئۆمەران و سنوری تورکیای دەگرتەوە، لە ساڵی ١٩٧٦ ـەوە ئەو هەرێمە لەلایەن بزوتنەوەی سۆسیالیستەوە دامەزرا. هەرێمەکە لەسێ کەرت و چەند مەفرەزەیەک پێک هاتبوو. کەرتی روست، کەرتی شێوەزوور و کەرتی گەڵاڵە.\nبەرلەوەی کارەساتی هەکاری ڕووبدا، لە بەرهاری ١٩٧٨ دا لەژێر سەرپەرشتی گیانبەختکردوان دکتۆرخالید و حسین بابەشێخدا هیزێکی پێشمەرگەی ٥٠٠ کەسی دێنە هەرێمەکە. لەوێ داوا لە ئەحمەد فەقێ ڕەش دەکرێت کە هاوکاری هێزەکە بکەن. لەوێوە بەیەکەوە بەرەو سنوری باوکری کوردستانی بندەستی تورکیا بەڕێدەکەون و لە دۆلی خواکورک دەمێننەوە. هێزێکی دیکەی ٥٠٠ کەسی لەژێرسەرپەرشتی گیانبەختکردوو عەلی عەسکەریەوە دەگەنە ئەوێ. لە ١٣ی مانگی ئایاری ١٩٧٨ دا هێزێکی گەورەی ڕژێمی بەعس بەپالپشتی کۆمەڵێ کۆپتەر و چەکی قورس هێرشێکی گەورە و بەربڵاو دەکاتەسەر دۆڵی خواکورک و گوندەکانی جۆرجا، ئاڵموش و بێسۆک. ئەو رۆژە تا شەو شەڕ دەبێت. دوای تاریکبوون هێزەکەی پێشمەرگە دەتوانن لە ڕوبار بپەڕنەوە و سنوری ئێراق-تورکیا ببڕن و بچنە سنوری باکوری کوردستان لە سنوری ماسیرۆی شەمزیناندا. ئەحمەد فەقێ ڕەش و هێزەکەی تا ئەوێ لەگەڵیان دەبن، پاشان ئەحمەد فەقێ ڕەش لەگەڵ ٢٥ پێشمەرگەیدا دەگەڕێنەوە سنوری هەرێمی باڵەک، بەڵام هەندێ لەپێشمەرگەکانی لەگەڵ هێزە گەورەکەدا دەمێننە. ئەو هێزە گەورەیەی یەکێتی نیشتیمانی کوردستان کە زۆرینەیان پێشمەرگەی بزوتنەوەی سۆسیالیست بوون مەبەستیان بووە بەرەو سنوری سوریا بچن و لەوێ چەک بهێنن. ئەو هێزە گەورەیە لەلایەن هێزەکانی قیادەی موەقەتە (سەرکردایەتی کاتی پارتی دیموکراتی کوردستان کە ئەوسا سامی عەبدوڵرەحمان سکرتێری بوو) لە گەلی بازێی هەکاری و شوێنی دیکە لێیان دەدرێ، خەڵکی ناوچەکەش لەسەر داوای قیادەی موەقەتە دژی هێزەکە دەوەستنەوە و هاوکاریان ناکەن و خۆراکیان پێنادەن. لەئەنجامدا هێزەکەی پیشمەرگە تووشی شکست و شکان دەبێت و پەرتەوازەیان پێ دەکرێت. هەندێ دەکوژرێن، گەلێکیان بەدیل دەگیرێن، هەندێ خۆیان دەدەنەوە دەست ڕژێمی بەعس، هەندێ هەرچۆنی بێ خۆیان ڕزگار دەکەن و دەگەڕێنەوە سنوری باشوری کوردستان. گیانبەختکردوان دکتۆر خالید، عەلی عەسکەری و حسین بابەشێخ کە سەرکردایەتی هێزەکەیان دەکرد بەدیل دەگیرێن پاشان بەبڕیاری سەرکردایەتی قیادەی موەقەتە گولەباران دەکرێن. هەندێ لە پێشمەرگەکانی هەرێمی ٩ کە بەدیل گیرابوون، بێچەک دەگەڕێنەوە.\nله دوای روخانی ڕژێمی دیكاتۆری حەمەڕەزا شای ئێران لە سەرەتای ساڵی ١٩٧٩ دا، شۆڕشی گه‌لانی ئیران كه‌وته بۆسه‌ی ئیسلامیسته‌كان و جڵه‌وی كه‌وته ده‌ست ره‌وتی ئایه‌توللا خومه‌ینی، رژیمی ئیسلامی دامه‌زراو و ده‌سه‌ڵاتی نوێی ئیسلامی ده‌ستیكرد به سه‌ركوتكردنی خه‌ڵكی ئازادیخوازی ئیران له‌نیویاندا خه‌لكی كوردستان. خومه‌ینی فه‌توای دژی كوردان ده‌ركرد و كوردی وه‌كو دوژمی خودا و ڕژێمی ئیسلامی ئێران ناوزه‌دكرد، به‌پێی سوره‌تی ئه‌نسار كوشتاری كوردانی ڕه‌واكرد. به‌مجۆره ڕژیمی ئیسلامی ئێران هێرشه‌كانی بۆ سه‌ر رۆژهه‌ڵاتی كوردستان ده‌ستپیكرد. له‌هه‌مان كاتدا هیزی پێشمه‌رگه‌ی ڕۆژهه‌ڵاتی كوردستان له‌ژێر سه‌رپه‌رشتی حزبی دیموكراتی كوردستاندا پێوستی به ئه‌زموون و شاره‌زایی فه‌رمانده و پێشمه‌رگه‌كانی باشوری كوردستان هه‌بوو.\nبۆیه ژماره‌یه‌كی زۆر له سه‌ركرده و كادیر و پێشمه‌رگه‌كانی باشوری كوردستان به مه‌به‌ستی هاوكاری ڕوویان له رۆژهه‌ڵاتی كوردستان كرد. بۆ ئه‌و مه‌به‌سته حزبی سۆسیالیستی كوردستان له‌لایه‌ن خۆیه‌وه كۆمه‌ڵی فه‌رمانده و هیزی پێشمه‌رگه ده‌نێرێته رۆژهه‌ڵاتی كوردستان، وه له ڕیككه‌وتی ٢٣\_٨\_١٩٧٩ دا فەرماندەی پارتیزان ئه‌حمه‌د فه‌قی ڕه‌ش به‌خۆی و هیزیكی پیشمه‌رگه به‌شداری له شۆڕش و خه‌باتی چه‌كداری رۆژهه‌ڵاتی كوردستان له دژی سوپای داگیركه‌ری ڕژیمی ئیسلامی ئیراندا ده‌كه‌ن.\nبه‌هۆی توانا و شاره‌زایی ئه‌و له شه‌ڕی پارتیزانیدا رۆڵی سه‌ركرادیه‌تی هێزێكی پێشمه‌رگه‌ی له ده‌ڤه‌ری خانه‌دا پێده‌سپێردرێت و شانبه‌شانی هێزه‌كانی حزبی دیموكراتی كوردستان به‌ره‌نگاری سوپا و پاسداری ڕژێمی ئیسلامی ده‌بنه‌وه. له‌و ماوه‌یه‌دا به‌سه‌رپه‌رشتی ئه‌حمه‌د فه‌قێ ڕه‌ش و ئاغای كه‌ریمی كه فه‌رمانده‌یه‌كی لێهاتووی حزبی دیموكرات بوو به‌هاوبه‌شی كۆمه‌ڵێ چاڵاكی و به‌ره‌نگاربوونه‌وه ئه‌نجام ده‌درێن.\nئێمە لێرەدا زانیاریمان لەسەر هەموو چاڵکیەکانی ئەوسا نییە بەڵام بەپێی هەندێ بڵاوکراوەی ئەوسا دەکرێ ئاماژە بە هه‌ندێ له چاڵاكیه سه‌ربازیه‌كان بکەین: له ڕێكه‌وتی ٢٨\_٨\_١٩٧٩ دا له‌ژێر سه‌رپه‌رشتی ئه‌حمه‌د فه‌قێ ڕه‌ش و ئاغای كه‌ریمیدا هێرش ده‌كرێته‌سه‌ر سه‌ربازگه‌ی جه‌ڵدیان، كه سه‌ربازگه‌یه‌كی به‌هێز و ناوزڕاوی ڕژێمی ئیسلامی بوو، شه‌ڕێكی گه‌وره به‌رپا ده‌بێت و هێزه‌كانی پێشمه‌رگه ده‌توانن زیانی گیانی و ماددی گه‌وره به دوژمن بگه‌یه‌نن. له ٣٠\_٨\_١٩٧٩ دا بۆسه‌یه‌ك بۆ هێزێكی سه‌ربه سوپای پاسداران داده‌نێنه‌وه، له ئه‌نجامدا ژماره‌یه‌ك پاسدار ده‌كوژرێن. له ٢ و ٣ ی ٩\_١٩٧٩دا تۆپبارانی سه‌ربازگه‌ی خانه دووجار له ماوه‌ی دوو رۆژدا ده‌كه‌ن و زیانی گیانی و ماددی به دوژمن ده‌گه‌یه‌نن.\nجگه‌له‌و شه‌ڕانه چاڵاكی دیكه‌ی زۆر لێره و له‌وێ ئه‌نجامدەدرێن، چاڵاكیه‌كانی و ئازایه‌تی ئه‌حمه‌د فه‌قێ ڕه‌ش بوونه‌هۆی به‌رزبوونه‌وه‌ی ناوی ئه‌و له نێو خه‌ڵكی ناوچه‌كه‌دا، به‌جۆرێك ئه‌حمه‌د فه‌قێ ڕه‌ش بووەتە فەرماندەیەکی پێشمەرگەی دوژمنشكێن و ئه‌فسانه‌یی له ناوچه‌كه‌دا و به‌تایبه‌تی ترسێكی گه‌وره‌ی خستبووه نێو بنكه و سه‌ربازگه‌كانی ڕژێمی ئیسلامی له ناوچه‌كه‌دا. ئه‌و چاڵاكیانه‌ی ئه‌حمه‌د فه‌قێ ڕه‌ش بوونه‌هۆی ئه‌وه‌ی سوپای پاسداران و ده‌زگای ئیتلاعات هه‌وڵه‌كانیان بۆ له‌ناوبردنی ئه‌و بخه‌نه‌گه‌ڕ، به‌ڵام نه‌یانتوانی لێی نزیككه‌ونه‌وه و زیانی پێبگه‌یه‌نن.\nدوای ماوه‌یه‌ك شه‌ڕ و پێكدادان گفتوگۆ له نێوان ڕژێمی ئیسلامی و حزبی دیموكراتی كوردستان ده‌ستپێدەکات و شه‌ڕ بۆ ماوه‌یه‌ك دەوەستێ. وه‌كو پێزانین بەتوانا و هاوکاری ئەو له ١٨\_١١\_١٩٧٩ دا ئه‌حمه‌د فه‌قێ ره‌ش و هێزه‌كه‌ی له‌لایه‌ن حزبی دیموكراتی كوردستانه‌وه بانگهێشت دەكرێن. له ٢١ ی ئه‌و مانگه‌دا هێزه‌كه‌ی ئه‌حمه‌د فه‌قێ ڕه‌ش و هێزه‌كه‌ی ئاغای كه‌ریمی به گوتنی سرودی شۆڕشگێری و نیشتیمانی له بۆنه‌یه‌كی پێشمه‌رگانه‌دا له‌لایه‌ن خه‌ڵكی ناوچه‌كه‌دا گوڵباران و شیرینیباران دەکرێن و به‌و شێوه‌یه به‌چه‌پڵه‌ڕێزانی ئاپۆڕای خه‌لك له‌مبه‌روئه‌وبه‌ری ڕێگه‌ی سه‌ره‌كیدا هه‌ردوو فه‌رمانده و هێزه‌كانیان دەگەنە ناو شاری خانێ.\nدوای به‌جێهێنانی ئه‌ركی كوردستانیانه و تۆماركردنی ده‌یان چاڵاكی و داستانی كه‌موێنه سه‌ركرده‌ی نه‌مر ئه‌حمه‌د فه‌قێ ڕه‌ش و پێشمه‌رگه‌كانی ده‌گه‌ڕێنه‌وه دیوی باشوری كوردستان لە ناوچەی باڵەک. دیاره وه‌كو پیشه‌ی له‌مێژینه‌ی ده‌سه‌ڵاتدارانی ئێران، ده‌زگا سیخوڕیه‌كانی ڕژێمی ئیسلامی به‌دوای تیرۆركردنی هه‌ردوو فه‌رمانده ئه‌حمه‌د فه‌قێ ڕه‌ش و ئاغای كه‌ریمیه‌وه بوون. به‌داخه‌وه دوای چه‌ند ساڵێك فه‌رمانده‌ی لێهاتوو ئاغای كه‌ریمی له‌لایه‌ن ڕژێمی ئیسلامیه‌وه تیرۆر ده‌كرێت و ده‌چێته ڕیزی شه‌هیده سه‌ربه‌رزه‌كانی ڕێگه‌ی ڕزگاری كوردستان.\nئەحمەد فەقێ ڕەش فەرماندەیەکی لێهاتووی سه‌ربازی و سیاسی بوو، لەناو جەماوەر و هەڤالانیدا خۆشەویست بوو، کەسێکی سادە و قسە خۆش بوو، گیانی هاوکاری و هەرەوەزی بەهێزبوو، خاوەنی ورەیەکی بەرزی خەبات بوو. له ئه‌ركی رۆژانه‌ی پیشمه‌رگایه‌تیدا هاوشانی پێشمه‌رگه‌كان به‌شداری له‌كاره‌كاندا ده‌كرد، له چاڵاكیه‌كاندا له پێشه‌وه‌ی هه‌ڵمه‌ته‌كاندابوو. به‌هۆی ژیری له مامه‌له‌ی له‌گه‌ڵ پێشمه‌رگه‌كانیدا هه‌میشه ته‌بایی و گیانی هاوكاری له‌نیوان پێشمه‌رگه‌كانیدا زاڵ بوو. ژیری و لێهاتوویی هۆکاری ئەوەبوون کە لە کۆنگرەی یەکەمی حزبی سۆسیالستی یەکگرتووی کوردستاندا له ساڵی ١٩٨١دا بە ئەندامی کۆمیتەی ناوەندی سەرکردایەتی حزبی سۆسیالیست هه‌لبژێردرا. دوای کۆنگرە وەکو ئەندامی سەرکردایەتی و فەرماندەی هەرێمی ٩ ی باڵەک دەگەڕێتەوە ناوچەی باڵەک و درێژە بەخەباتی دەدا.\nله ساڵی ١٩٨٣ دا دوای سه‌رهه‌ڵدانەوەی شه‌ڕی براكوژی و هێرشی هێزه‌كانی یه‌كێتی نیشتیمانی كوردستان بۆسه‌ر باره‌گاكانی حزبی سۆسیالست و حزبی شیوعی له ئاشقوڵقه و قڕناقه و پشتئاشاندا كه‌بووه‌هۆی شكستی گه‌وره و له‌ده‌ستدانی سه‌دان سه‌ركرده و كادیر و پێشمه‌رگه‌ی به‌توانا، كێشه ناوخۆیه‌كانی حزبی سۆسیالست ته‌شه‌نه ده‌كه‌ن. لە ٩/٨/١٩٨٣ دا سەرکردایەتی حزبی سۆسیالست بۆگوندی زێوکە ده‌گوازرێتە‌وه، لە گوندی زێوکە یەکەم کۆبوونەوەی سەرکردایەتی بەبەشداری زۆرینەی ئەندامانی کۆمیتەی ناوەندی ئەنجامده‌درێت و ئاڵوگۆڕی ڕێكخراوه‌یی ئه‌نجام ده‌درێن. لەبەر کێشەکانی ئەوسا و بەهۆی توانای ئەو ئه‌حمه‌د فه‌قێ ڕه‌ش ده‌گوازرێته‌وه سه‌ركردایه‌تی و له شوێنی ئه‌ودا ئه‌نوه‌ر سه‌عید ئاغا ده‌كرێته فه‌رمانده‌ی هه‌رێمی ٩ی باڵه‌ك. دوای ئه‌وه سه‌ركردایه‌تی حزبی سۆسیالست ده‌گوازرێته‌وه دۆڵی خواكورك له گوندی شوشان. ئه‌حمه‌د فه‌قێ ڕه‌ش له‌وكاته‌دا ئه‌و سه‌ركرده خاوه‌ن كاریزما و به‌توانایه‌بوو كه توانیبووی دوای زیانه گه‌وره‌كه‌ی شه‌ڕی براكوژی دڵنه‌وایی به كادیر و فه‌رمانده و هێزی پێشمه‌رگه له‌وێدا ببه‌خشێت و ئازاره‌كانیان سوكبكات.


رێكخراوی وادی: خه‌ته‌نه‌كردنی مێینه له گه‌رمیان نه‌ما\nگه‌رمیان، شوباتی 2020، كۆنفرانسی وادی به هاوكاری كونسوڵخانه‌ی هۆڵه‌ندا ده‌رباره‌ی به‌ره‌نگاربونه‌وه‌ی خه‌ته‌نه‌كردنی مێینه فۆتۆ: كه‌ركوك ناو\nكه‌ركوك ناو – كه‌لار\nرێكخراوی وادی، نه‌مانی خه‌ته‌نه‌كردنی مێینه له ناوچه‌ی گه‌رمیان راده‌گه‌یه‌نێت، ئه‌وه‌ش دوای چه‌ندین ساڵ له به‌رده‌وامی هه‌ڵمه‌تی هۆشیاركردنه‌وه.\nئه‌مڕۆ پێنجشه‌ممه 6ی شوباتی 2020 له قه‌زای كه‌لار-ی ناوه‌ندی ئیداره‌ی گه‌رمیان، رێكخراوی وادی به هاوكاری كونسوڵخانه‌ی گشتی هۆڵه‌ندی-هه‌ولێر، كۆنفرانسێكی به بۆنه‌ی رۆژی جیهانی بەرەنگاربونەوەی خەتەنەكردنی مێینەوه رێكخست.\nله‌و كۆنفرانسه‌دا به یه‌كه‌مجار گه‌رمیان؛ وه‌ك ناوچه‌یه‌كی خاڵی له خه‌ته‌نه‌كردنی مێینه راگه‌یه‌ندرا، ئه‌وه‌ش پاڵپشت به به‌دواداچونی تیمه مه‌یدانییه‌كانی وادی.\nبه‌پێی ئاماره‌كانی ئه‌و رێكخراوه، له ساڵی 2019دا حاڵه‌ته‌كانی خه‌ته‌نه‌ی مێینه له گه‌رمیان سفر بووه، له هه‌ولێر 161 حاڵه‌ت و له رانیه 162 حاڵه‌ت تۆماركراون.\nئه‌وه‌ش له كاتێكدایه له ساڵی 2018دا له گه‌رمیان 29 حاڵه‌تی خه‌ته‌نه‌كردنی مێینه هه‌بووه.\nهه‌ڵمه‌تی "خه‌ته‌نه‌كردنی مێینه رابگرن"، وادی له ساڵی 2005وه له گه‌رمیان و چه‌ند ناوچه‌یه‌كی تر ده‌ستیپێكرد.\n"لەو كاتەدا تیمە ناوخۆییە گەڕۆكەكانی وادی سەركەوتوبون لە شكاندنی ئەو بێدەنگییەی خەتەنەكردنی مێینەی داپۆشیبوو لە باكوری عیراق، كە تا ئەوكاتە بە كارێكی ئەفریقی دادەنرا" به‌پێی راگه‌یه‌ندراوێكی وادی.\nرۆژێكی مێژویی و دڵخۆشكەرە بۆ هەموو چین و توێژه‌كانی ناوچه‌ی گه‌رمیان\nئیمان نوری، ئه‌ندامی تیمی وادی له گه‌رمیان به (كه‌ركوك ناو)ی وت "ماوه‌ی 15 ساڵه هه‌ڵمه‌ته‌كه‌ی وادی به‌رده‌وامه بۆ به‌ره‌نگاربونه‌وه‌ی خه‌ته‌نه‌كردنی مێینه له ناوچه‌كانی گه‌رمیان، هه‌ولێر، هه‌ڵه‌بجه و رانیه، تا دواجار گه‌رمیان خاڵی كرایه‌وه له‌و خه‌ته‌نه‌كردنی مێینه".\nوادی هه‌ر گوند و ناوچه‌یه‌ك واز له خه‌ته‌نه‌كردنی مێینه بهێنن به پرۆژه و خزمه‌تگوزاری به‌پێی توانای رێكخراوه‌كه هاوكارییان ده‌كه‌ن.\n"رۆژێكی مێژویی و دڵخۆشكەرە بۆ هەمو چین و توێژێكی گه‌رمیان، چونكه پێشەنگبون لەسفركردنه‌وه‌ی رێژه‌ی خه‌ته‌نه‌كردنی مێینه، ئه‌مه ده‌ستكه‌وت و شانازییه، هیوادارین له ناوچه‌كانی دیكه‌شدا هه‌مان هه‌نگاو بنرێت".\nئیمان ده‌ڵێت دوای كۆتاییهاتنی خه‌ته‌نه‌ی مێینه له گه‌رمیان، كاری ئه‌وان هاوكاریی نه‌هێشتنی كاریگه‌رییه‌كانی خه‌ته‌نه و چاره‌سه‌ری ئه‌و كێشانه‌یه به‌وهۆیه‌وه سه‌رهه‌ڵده‌ده‌ن.\nبه‌پێی راگه‌یه‌ندراوه‌كه‌ی وادی، پرۆژه‌یه‌كی نوێ له عیراق ده‌ستپێده‌كه‌ن به هاوكاری كونسوڵخانەی گشتی هۆڵەندی-هەولێر، بۆ كۆتایپێهێنانی خەتەنەكردنی مێینە لە ناوچەكانی رانیە، هەولێر و هەڵەبجە.\nبه‌پێی یاسای به‌ره‌نگاربونه‌وه‌ی خێزان له توندوتیژی كه ساڵی 2011 په‌رله‌مانی كوردستان ده‌ریكردووه، خه‌ته‌نه‌كردنی مێینه وه‌ك ئه‌نجامدانی توندوتیژی هه‌ژماركراوه، قه‌ده‌غه‌یه و ئه‌نجامدانیشی سزای بۆ دانراوه.\nوادی، رێكخراوێكی ناحكومییە و لە ساڵی 1992وه دامەزراوە بۆ یارمەتیدانی لێقەوماوان و گەشەپێدانی مرۆیی، یه‌كێك له به‌رنامه‌كانی كاركردنه بۆ نه‌هێشتنی خه‌ته‌نه‌كردنی مێینه، (كه‌ركوك ناو)یش یەكێكە لە هاوبەشەكانی وادی.


هەڵەكانی دروستبوونی ڕوداوی هاتوچۆ لەكاتی گەشت و سەیراندا، بزانە\nkurdiu 7 07/03/2020 - 16:16 هەواڵ/ئۆتۆمبێل\nزۆرێك لەو هۆكارانەی كە دەبنە هۆی ڕوداوی دڵتەزێن دەگەڕێتەوە بۆ خێرایی زیادو گرنگی نەدان بەپێشڕەویكردنی نایاسایی و گرنگی نەدان بەڕەوتی ڕێگەوبان لەهەبوونی پێچاوپێچەكاندا، ئەو ئەگەرانەی لەبەردەمدان، تێبینی نەكردنی هەڵدێرەكان و بەسەركەشی لێخوڕینی ئۆتۆمبێل و هەروەها بەكارهێنانی مادە هۆشبەرەكان، بەڕادەیەك كە لەڕێژەی دیاریكراو زیاتر بێت، سەرقاڵ بوونی شۆفێر بەسەرنشینەكان و هەروەها كاریگەری دەنگی میوزیك و گۆرانی بەرز، یاخود بەكارهێنانی مۆبایل و سەرقاڵ بوون بەئامێرەكانی پەیوەندی.\nنابێت شۆفێر لەكاتی لێخوڕینی ئۆتۆمبێلدا، گرنگی تەواو بدات و تەركیز بخاتە سەر ئەو ئۆتۆمبێلانەی لەگەڵیدا سەیران دەكەن بەچاوەڕوانیكردنیان یاخود گرنگیدان بەئاوێنە تەنها بەئۆتۆمبێلەكانی هاوڕێی، بەڵكو دەبێت گرنگیبدات بەشەقامەكەو شێوازی لێخوڕینی ئۆتۆمبێلەكە.\nسەرقاڵ بوون بەبەكارهێنانی جگەرە، چونكە هەندێكجار كەوتنە خوارەوەی ئاگری جگەرە هۆكاربووە بۆ دروستبوونی ڕووداوو بێ ئاگایی شۆفێر لەشەقام ڕێگەوبانەكان.\nگرنگیدان بەباری دەروونی شۆفێر لەماندووبون كە ئەگەر رێگاكە دوورودرێژ بوو، لابداتە دەستە ڕاستی شەقامەكە، بەشێوەیەكی گونجاو تائەوكاتەی ماندووبوونی دەردەچێت، چونكە دەبێت ئەوە لەبیر نەكات بۆ گەشت چووەو كاری بەپەلەی نییە.\nڕاگرتنی ئۆتۆمبێلەكان بەشێوەیەك كە ئاستەنگ بۆ شەقامەكە دروست نەكات، دووربێت لەڕێڕەوی وەستانی ناچاری، واتە كەمترین ماوە دەبێت 15 مەتر لەشەقامەكەوە دوور بێت.\nگرنگیدان بەو شوێنەی كە لێی دادەنیشن و پشوو دەدەن، دووربێت لەشەقامەكەوە بەجۆرێك كە منداڵ لەكاتی یاریكردن پارێزراو بێت لەڕێڕەوی سەرەكی، پێویستیشە بەردەوام لەلایەن بەخێوكەرەكانەوە چاودێری بكرێت.\nكەرەستەكانی ئاگركردنەوە پێویستە دووربێت لەئۆتۆمبێلەكەوە بۆ پاراستنی ئۆتۆمبێل و گەشتیارەكان، لەئەگەرەكانی دروستبوونی ڕەشەباو فرێدانی ئاگر بۆ ئۆتۆمبێل.\nسەرجەم ئەو پاشماوەو خاشاكانەی دەمێنێتەوە، پێویستە كۆبكرێنەووەو بخرێنە نایلۆنی تایبەتەوە ببردرێنە شوێنی تایبەت، بۆئەوەی لەكاتی تێپەڕینی ئۆتۆمبێلەكانی خزمەتگوزاریدا كۆبكرێنەوە، بەوەش ڕێز لەژینگەو سروشتی ناوچەكەمان دەگرین.\nلەكاتی گەڕانەوە لەگەشت و سەیران، تێبینیكردنی كۆكردنەوەی كەرەستەكان بەشێوەیەكی ڕێكوپێك بەوپێیە لەیەكەمجاردا باركراوە، گرنگیدان بەڕیزبەندی ئۆتۆمبێلەكان لەكاتی گەڕانەوە، بۆئەوەی لەكاتی تێپەڕاندنی هەڵەدا پێشێلی مافی ئەو ئۆتۆمبێلانە نەكەیت كە لەڕیزبەندیدا وەستاون بۆ تێپەڕبوون، یاخود بەكارهێنانی شوێنی وەستانی ناچاری كە شەقامی گڵ دەگرێتەوە، چونكە جگە لەوەی ئاستەنگ دەخاتە بەردەم ئۆتۆمبێلەكان، ڕێگری لەرۆیشتنی ریزبەندیەكە دەكات و لەهەمانكاتدا كارێكی ناشارستانییە لەكاتێكدا ئەو خۆڵ و تۆزە جارێكی تر دەچێتەوە بۆ گەشتیارەكانی تر كە وەستاون، هەم ژینگەكەش تۆزو خۆڵاوی دەكات.\nفڕێنەدانی هیچ كەرەستەیەكی وەك قوتوو، یاخود شوشە، لەجامی ئۆتۆمبێلەكانەوە كە ڕەنگە جگە لەپیسكردنی ژینگە، هۆكارێك بن بۆ دروستبوونی ڕووداو.\nئەگەر ڕووداوێك یان هەر گرفتێك دروست ببێت لەشەقامەكە، تۆش هۆكار مەبە لەدروستكردنی ئاستەنگی زیاتر.\nئەگەر خوانەخواستە هەر ئاگرێك لەئۆتۆمبێلەكەت كەوتەوە، یەكەم كارت پێویستە بڕینی ئاگری ئۆتۆمبێلەكەت بێت، واتە ئۆتۆمبێلەكەت بكوژێنەرەوە، چونكە بەمە ڕێگری دەكەیت لەچوونی بەنزینی بۆ ئاگرەكەو تەشەنەسەندنی.


له‌نزیکه‌ی خۆرداچوندا،سه‌رنجه‌کان که‌لی ده‌گرت. په‌نجێره‌کان ئه‌یانروانی بۆ لارێکه‌ی به‌رانبه‌ریان. منداڵه‌کان به ئه‌سپایی ده‌یانچپان به گوێی یه‌کدا و پاشان سه‌ریان به‌ره‌و ته‌پۆڵکه‌که وه‌رده‌گه‌ڕان. ناسراوی چاوی هه‌مویان بوون.ده‌یانناسین و نه‌یانده‌ناسین.هه‌رچه‌ند نه‌ناسراو بوون، به‌ڵام ره‌نگه له‌به‌رئه‌وه‌ی له چه‌شنی خۆیان بوون هه‌ست به ناسراوییان ده‌کرا. منداڵان و، زۆرجار گه‌وره‌کانیش ده‌یانگوت خۆزگه له‌گه‌ڵیان ده‌بووین تا بمزانیبایێت بۆکوێ ده‌چن و چی ده‌که‌ن. یان چۆنی ده‌که‌ن ...، به‌ڵام جگه له ئاوی کانیاوه بچکۆله‌که‌ی سه‌ررێگاکه‌یان نه‌بێت،هیچکه‌س و هیچ شتێک له‌گه‌ڵ خۆیان نابه‌ن. بێده‌نگ ده‌ڕۆن. هه‌رته‌نیا رۆیشتنیان ده‌بیندرێت و که‌س گه‌ڕاننه‌وه‌یانی نه‌بینیوه. ئاخر که خۆر داچوو، له دووره‌وه ره‌نگه زۆریش دوور نا، ده‌نگی ته‌قه ده‌بیسرێت.\nخۆری گه‌رم و تین خۆشی لای ئێوارانی ده‌مه‌و پاییز، به بالایانیدا ده‌ڕوانی. ئه‌وان سه‌رده‌که‌وتن و ئه‌ویش ده‌نیشت. که‌ل به‌رز و رێگا به‌رده‌لاخ بوو. به‌ریزێکدا ده‌ڕۆیشتن. ئه‌ویش که‌وتبووه نێوان ریزه‌که. چه‌که‌که‌ی به‌ده‌سته‌وه بوو، ریزێک فیشه‌ک به‌ده‌ورخۆیدا به‌ستبوو.\nئه‌و هه‌میشه رووناکی و تیشکی هه‌تاوی خۆشده‌ویست. به‌تایبه‌ت هه‌تاوی نه‌رم و نیانی پاییز. به‌ڵام ئێستا نه‌ده‌کرا زۆر خۆی له‌به‌رتاودا ده‌ربخات. له‌رۆژدا خۆیان ده‌شارده‌وه و له‌گه‌ڵ داچوونی خۆر ده‌رده‌که‌وتن. ده‌رده‌که‌وتن بۆ ئه‌وه‌ی بیسه‌لمێنن که هه‌ن.\nئێمه هه‌ین چون ده‌لاقه‌کان ده‌مان بینن، چون تاو سێبه‌رمان لێده‌خات. یان باشتره بڵێم ئێمه هه‌ین، چون شه‌و بۆ ئه‌وان ترسناک ده‌که‌ین. یان ره‌نگه بوونمان به‌وه بێت که منداڵه‌کان به‌یانی شوێن پێمان ده‌گرن بۆ گه‌یشتن و دۆزینه‌وه‌ی ئه‌و شوێنه که ئێمه ده‌مانه‌ویست بچین. به‌ڵام ئه‌گه‌ر ئه‌وانیش بگه‌نه هه‌ر ئه‌م جێگه‌ی ئێمه، خۆ ئه‌مه بوون نییه. ئه‌مه مانای ژیان نییه. ئه‌وه‌ی که من ترس بۆ به‌رانبه‌ره‌که‌م ساز بکه‌م و به نه‌بوونی ئه‌و بوونی خۆم بسه‌لمێنم، ئه‌مه یانی نه‌بوون. چون بوونی من کاتێکه که به‌رانبه‌رێکم ببێت، که کرده‌وه‌م دژکرده‌وه‌یه‌کی لێبکه‌ویته‌وه، که ده‌نگم به ده‌نگێک وه‌ڵام بگرێت. ئه‌گینا ئه‌مه ده‌مباته چۆڵی و به‌تاڵی. وه‌ک ئێستای ئێمه، ئه‌وانیش ده‌ڕژێنه نێو شه‌و و ون ده‌بن.\nئه‌مه که‌ی "بوون"ه که له‌رۆژ و ده‌رکه‌وتن و بینین بترسین. شه‌ویش خۆ که‌س نابینین. ئه‌وه‌ش بێته به‌رچاومان به زبانی گولله ده‌یدوێنین و ده‌ماندوێنێت. مه‌ودای نێوان "مان" و "نه‌مان" له‌م رێگه‌ی ئێمه‌دا بینین و نه‌بینینه‌که، یان بیستن و نه‌بیستنێکه. پێکان و پێکرانێکه. ده‌رفه‌ت دووپات نابێته‌وه، هه‌ڵه، قه‌ره‌بوو ناگرێته‌خۆ. شه‌و مردن سامناک ده‌کات و ترس گه‌وره‌تر، به‌ڵام سیمای قیزه‌ونی کوشتن داده‌پۆشێت و به‌زه‌یی ون ده‌کات.\nئێمه قوماربازین. هه‌موو شه‌وێک ده‌چینه قومارخانه، یان رووتیان ده‌که‌ینه‌وه له ژین یان گیرفانی له‌شمان له دووا دڵۆپه‌کانی ژین خاڵی ده‌که‌نه‌وه. ئه‌مشه‌ویش و شه‌وانیتریش و...، به‌ڵام ...\nله‌دوا هه‌وراز سه‌رکه‌وتن. جیهانیش گه‌یشتبوه ده‌سه‌ڵاتی شه‌و. تا شوێنی دیاریکراو جگه‌ره‌کێشێکی مابوو. بێ خشه پێیان هه‌ڵده‌گرت و به ئه‌س ... پا ... ی ی بۆ به ره وه ...\nنانی ئێواره‌یان خواردبوو، سه‌ری به‌سه‌ر کتێبه باخه‌ڵییه‌که‌یه‌وه بوو که بانگیان کرد بۆ ئه‌وه‌ی بچێته نۆره پاسه‌وانییه‌که‌ی. کتێبه‌که‌ی خنی به‌ژێر سه‌رنای سه‌رته‌خته‌که‌یدا و چوو چه‌که‌که‌ی هه‌ڵگرت و به‌ره‌و شوێنه‌که‌ی که له‌لای خوارووی ته‌پۆڵکه‌که‌ی شوێنی پایگاکه‌یان هه‌ڵکه‌وتبوو، وه‌رێکه‌وت. به‌ده‌وری شوێنه‌که‌یاندا چه‌ن ریز سیمی خاردار چنرابوو که نێوانیان پڕ بوو له مینی چێنراو. ئیتر تاریکی کردبوو. له‌به‌رخۆیه‌وه وتی به‌زیاد نه‌بیت، پاییز و زستان تا لاده‌که‌یته‌وه تاریکه. هه‌تابووه رقم له پاییز و زستان بووه. ئێستا له‌م به‌قوڕگیراوه‌دا که نه بۆنی ژیان دێت و نه ره‌نگی ده‌بینرێت. وه‌ک حه‌یوانی دڕنده له حه‌سارێکی سیمچن و به‌رز و ده‌ورچۆڵدا، قه‌ره‌نتینه کراوین. به‌م شێوه له‌ژین و هه‌ست به‌تاڵمان ده‌که‌نه‌وه. پیاو ورده ورده وای لێدێت که رقی له هه‌موو که‌س و هه‌موو شتێک ده‌بێت. ئاخر لێره ژیان و بوون ته‌نیا له‌نێوان ئه‌وته‌لبه‌نده‌دا کورتکراوه‌ته‌وه. هه‌ربه‌کورتی شوێنه‌که‌مان، بیریشمان به‌رته‌سک ده‌بێته‌وه. وامان لێهاتووه هه‌موو بیر و باوڕێکمان بووه به‌وه که که‌ی کاتی مه‌ره‌خه‌سیمان دێت و بچینه‌وه ناو بنه‌ماڵه‌که‌مان. پیاو ده‌بێته ماشین و ده‌کرێت کونترۆلی بکه‌یت و چۆنت پێخۆشه لێی بخوڕیت. ئه‌گینا بۆ ده‌بێت ئێمه لێره بین. بۆ ئه‌وه‌ی بڵێین ئێره‌مان به‌ده‌سته‌وه‌یه و بوونمان بسه‌لمێنین؟ بۆ ئه‌وه‌ی به‌ر به بوونێکیتر بگرین؟ ئه‌م جله‌مان ده‌که‌نه‌به‌ر و سه‌رمان ده‌تاشن و عه‌قڵیشمان ده‌وێستێنن، ئیتر بۆت نییه پرسیار بکه‌یت. یانی بۆت نییه بیر بکه‌یته‌وه. ئاخر پرسیار له‌بیرکردنه‌وه دروست ده‌بێت. به له‌به‌رکردنی ئه‌وجلانه سنوورێک له نێوان ئێمه‌و خه‌ڵکدا ده‌کێشن. سنوورێکی "سڵ"اوی. به‌مشێوه له‌یه‌کترمان نامۆده‌که‌ن، دوورمان ده‌خه‌نه‌وه و دیوارێکی بێباوه‌ڕیمان بۆداده‌نێن. من ئه‌مه‌م له نیگای خه‌ڵکی ده‌وروبه‌ردا بینیووه.\nگه‌یشته شوێنی نیگابانییه‌که‌ی، ماندوونه‌بوونی هاوڕێکه‌ی کرد. هاوڕێکه‌ی چوو بۆ پشوو. ئه‌میش سه‌یرێکی شوێنه‌که‌ی خۆی کرد و چاوێکیشی به‌دوری خۆیدا خشاند. به‌ڵام شه‌و، هه‌موو لایه‌کی داپۆشیبوو. چاو بڕی زۆری نه‌ده‌کرد. ته‌نیا له‌ده‌لاقه‌ی بیستنه‌وه ده‌کرا ئاگاداری رووداوه‌کان بیت.\nئه‌مشه‌و مانگه‌شه‌ویش له‌ماڵ نییه، بۆیه وا یه‌کجار هه‌ست به ته‌نیایی ده‌که‌م. ئینسان کاتێک ته‌نیا بێت، ئه‌ویش له‌وه‌ها شه‌و و شوێنێکدا، ترس زۆرتر له هه‌میشه ده‌وری ده‌دات. لێره هه‌رشتێک هێمنی و بێده‌نگی بشڵه‌ژێنێت، ترس ئه‌ماسێنێت. شنه‌ی با و پچه‌ی گه‌ڵایێک کۆرپه‌ی ترس ئه‌کاته دێوی خۆف.\nئه‌م شه‌وه ئه‌نگوسته چاوانه بۆ ئه‌وان باشتره. ئه‌وان که ده‌ڵێیت گیانیان له‌به‌ردا نییه، ترسیش لێیان ده‌ترسێت. ئه‌گه‌ر ئه‌وان نه‌بن ئێمـ ... باش، بۆ ئه‌وان نه‌بن؟ بۆ من یان ئێمه ببین؟ "ئه‌وان دژی ئێمه‌ن" ئه‌مه سه‌دان جار سه‌رۆکه‌که‌مان وتوویه‌تی. بێ ئه‌وه‌ی ئه‌وان ببینم یان بیانناسم،ده‌بنه دوژمنم. ئه‌وه‌نده‌یان بۆ دووپات کردوینه‌ته‌وه که بووه‌ته بڕوامان. بۆ دوژمنی منن؟ من کێم؟ دوژمنی منن یان هی ئه‌م جلانه؟ یان ئه‌و سیسته‌مه‌ی ئه‌م جلانه ده‌یپارێزن؟ ئه‌وان من ناناسن. ئه‌گه‌ر ئه‌م جلانه‌م له‌به‌ردا نه‌بێت، هیچ جیاوازیێکم له‌گه‌ڵ ئه‌و خه‌ڵکه‌ی دی نییه. ئه‌ی بۆ ده‌بێت من بکوژن، یان بۆ من ئه‌وان بکوژم؟ خۆ ئه‌گه‌ر منیش بکوژن به‌یانی زوو که‌سێک تر دێنن و جله‌کانی منی له‌به‌رده‌که‌ن و له‌م شوێنه دایده‌نێن. که‌وابوو ئه‌م "ئێمه" ی که سه‌رۆکه‌کانمان ده‌یڵێن هه‌ر ده‌مێنێت. یانی شه‌ڕ به‌رده‌وام ده‌بێت. تا "ئێمه" و "ئه‌وان" ێک ببێت، تا گولله زبانی قسه‌کردنمان بێت، تا "بوون" ێک به "نه‌بوون" ێک بسه‌لمێندرێت،ئه‌م شه‌ڕانه ده‌بێت. خۆزگه‌م به شه‌هرام که به‌یانی ته‌واوی ده‌بێت و ده‌رواته‌وه بۆ مه‌شهه‌د و لای بنه‌ماڵه‌که‌ی و له‌م دڵه‌ڕاوکێ رزگاری ده‌بێت. هه‌رچه‌ند زۆرجار وتوویه‌تی که ئێره‌م پێ خۆشه و له‌وانه‌یه پاش ته‌واوبوونی سه‌ربازییه‌که‌م بێمه‌وه بۆ ئێره و لێره ژن بێنم و لێره بژیم.ئه‌و ده‌ڵێت که خه‌ڵکی ئێره دڵیان وه‌ک هه‌واکه‌یان پاکه.\nهه‌موویان به‌گوێره‌ی بڕیاری پێشوو، شوێنی تایبه‌تی خۆیان گرتبوو. ئه‌ویش نزیکترین که‌س بوو به شوێنی نیگابانییه‌که‌ی ئه‌و. قه‌رار وابوو به هاوێشتنی ئارپیجی شه‌ڕ ده‌س پێ بکه‌ن. بۆیه که‌س بۆی نه‌بوو پێشتر ته‌قه بکات.\nده‌ڵێی شتێکی بیستبوو، دڵه‌راوکه و ترسێکی تایبه‌ت ده‌وری لێدابوو. هه‌ستا چووه ده‌ره‌وه و سوڕێکی خوارد به ده‌وری خۆیدا، به‌ڵام په‌رده‌ی تاریکی ئیزنی بینینی نه‌ده‌دا. هه‌ستی به خشه‌یێکی نه‌رم کرد، به‌خۆی وت که مه‌ترسه ئه‌وه هه‌ر رێویه‌که‌ی شه‌وانی پێشووه که دێت و له‌م رێگاوه ده‌چێته ناودێ. به ئارامی و له‌دڵ خۆیدا وتی تۆش له‌وان خراپتر مافی گه‌ڕانی رۆژانه‌ت لێ زه‌وت کراوه. به‌ڵام که‌س ناتوانێت شه‌وت لێ بستێنێته‌وه. بڕۆ به‌س نییه تۆ بۆ خۆت راوده‌که‌ی، هیوادارم به ده‌ستی پڕه‌وه بگه‌ڕیته‌وه.\nشه‌وقی کزی چراکه‌ی نێو پایگاکه که له په‌نجه‌ره زۆر بچوکه‌که‌وه ده‌هاته‌ده‌ر، تا ده‌هات کاڵترده‌بووه‌وه و نزیک سه‌نگه‌ره‌که ون ده‌بوو. به‌ڵام ده‌کرا وه‌ک تارمایی هه‌ست به جوڵه‌ی بکات. وتی ده‌بێ من تۆ له‌جوڵه بخه‌م بۆ ئه‌وه‌ی خۆم ئه‌مشه‌و له‌م قوماره‌دا دۆڕاو نه‌بم. به‌ڵام چ تۆ بکوژرێیت چ من، که‌سمان براوه نین. براوه‌کان ئێستا له‌خه‌وی شیریندان. وشه‌ی شیرین، بردیه‌وه لای ده‌ستگیرانه‌که‌ی.ئێستا "شیرین " یش له خه‌ودایه،یان ره‌نگه دڵی له‌لای من بێت و ....\nگرمه‌یه‌ک دونیای بێده‌نگی گڕدا و په‌رده‌ی شه‌و هه‌زاران کونی سوری گڕی گولله‌ی تێچوو.خه‌یاڵه‌کان بچران،خه‌وه‌کان زڕان. مه‌رگ عه‌ربه‌ده‌ی ده‌کێشا. ئاوات وه‌ک گوڵێکی سوتاو و هه‌ڵپروزاو بێده‌ماخ که‌وتبوو. ترس تا به‌یانی زاڵ و بێ ره‌قیب بوو. خه‌و له‌گه‌ڵ باڵنده‌کانی ئه‌و ده‌ڤه‌ره دای له‌شه‌قه‌ی باڵ. شووشه‌ی بێده‌نگی وا شکابوو، هه‌تا خۆرکه‌وتن خڕه‌ی ده‌هات.\nبه‌یانی  ئه‌م هه‌واڵه بیسرا: له هه‌ڵمه‌تێکی قاره‌مانانه‌دا ده‌یان که‌س له به‌کرێگیراوان کوژران و بریندار بوون. به‌داخه‌وه هاوڕێی قاره‌مان و خاوه‌ن بڕوای پۆڵایین به خه‌باتی حزبه‌که‌مان هاوڕێ ...\nچاوی کرده‌وه. وڕ بوو، به‌ڵام ئوکسیژنه‌که‌ی به‌رده‌می و که‌سه‌کانی ده‌ور و به‌ر تێیانگه‌یاند که له کوێیه. ورده ورده بیری هاته‌وه. پاشان بۆیان گێڕاوه که شه‌هرام و دوو که‌سیتر کوژراون.


بەهۆی زیادبوونی بڵاوبوونەوەی ڤایرۆسی کۆرۆنا لە شانگهای کۆمپانیای نێودەوڵەتییەکان بەتەواوەتی داخراوە.\nسەرەکی / بەهۆی زیادبوونی بڵاوبوونەوەی ڤایرۆسی کۆرۆنا لە شانگهای کۆمپانیای نێودەوڵەتییەکان بەتەواوەتی داخراوە.\nبەهۆی زیادبوونی بڵاوبوونەوەی ڤایرۆسی کۆرۆنا لە شانگهای، ماوەی هەفتەیەکی تەواوە ئەو شارە گەورەیە کە ناوەندی بازرگانی چینە و یەکێکە لەو شارانەی کە کۆمپانیای نێودەوڵەتییەکان لقی خۆیان لەوێ هەیە، بەتەواوەتی داخراوە. ئەوەش وایکردووە کۆمپانیا نێودەوڵەتییەکان کارەکانیان رابگرن.\nئێریک ژێنگ، بەڕێوەبەری ژووری بازرگانیی ئەمریکا لە شانگهای دەڵێت، "ئەگەر ئەم داخرانەی ئێستا لە شانگهای بەردەوام بێت، نیوەی کۆمپانیاکانمان وەبەرهێنانیان کەمدەکەنەوە. هەرچەندە ئێستا زۆر زووە، بەڵام کۆمپانیاکان چاوەڕوانی رێوشوێنەکانی دیکەن و دەیانەوێ بزانن داخرانەکە چەندە بەردەوام دەبێت. ئەگەر ئەم رەوشە بەردەوام بێت کۆمپانیاکان چاوخشاندنەوە بە وەبەرهێنانیان دەکەنەوە."\nهەرچەندە بەندەری شانگهای کراوەیە، بەڵام ئەم رۆژانە تەنیا چەند کەشتییەکی کەم لەوێ لەنگەریان گرتووە. بەپێی دەسەڵاتدارانی چین، گواستنەوەی کەلوپەل و پێداویستییەکان لە شانگهای بە رێژەی 40٪ کەمبووەتەوە.\nبێتینا شوێن، جێگری سەرۆکی ژووری بازرگانیی یەکێتیی ئەوروپا لە شانگهای دەڵێت، "کێشە و ئاستەنگی زۆر هەیە، بۆ نموونە زۆربەی کۆمپانیاکان لێرە ناچارن نووسینگەکانیان دابخەن و کارەکانیان بوەستێنن. ئێستا ئەو کۆمپانیانەی کە زۆر تایبەتن مۆڵەتی کارکردنیان پێدەدرێت، بەڵام ئەوانیش دەبێت کرێکاران لە کارگە دەرنەچن و بە تەنیا لە ژوورەوە کاربکەن."\nبەندەری شانگهای قەرەباڵخترین بەندەری چینە و 17٪ی کۆی بازرگانیی بەندەرەکانی چین لەو رێگەیەوە ئەنجام دەدرێت؛ لە بەندەری شانگهایەوە ساڵانە بە بەهای 47 ملیۆن تۆن کاڵا دەگوازرێتەوە.\nحکومەتی چین پێشبینیکردووە لە ساڵی 2022 بەرێژەی 5.5٪ گەشەی ئابووری هەبێت، بەڵام بەردەوامی داخرانی شانگهای، بەپێی شرۆڤەکاران، گەشەی ئابووریی ئەو وڵاتە دادەبەزێنێت.


وتەبێژی وەزارەتی کارەبای هەرێمی کوردستان ڕایگەیاند، تائێستا هیچ گشتاندنێک لەبارەی چۆنێتی وەرگرتنەوەی قەرزی کارەبا لە هاووڵاتیان، ئاراستەی پارێزگاکان نەکراوە و ئاماژەی بەوەشکرد، وەزارەتەکەیان بەبڕی تریلۆنێک و 250 ملیۆن دینار قەرزی لای هاوبەشەکانییەتی.\nئۆمید ئەحمەد، وتەبێژی وەزارەتی کارەبای هەرێم ( شەممە 24ی تەموزی 2021) لە لێدوانێکدا بۆ "ناس کورد" ڕاگەیاند، " تائێستا وەزارەتی کارەبا هیچ ڕێنماییەکی لەبارەی چۆنێتی وەرگرتنەوەی ئەو قەرزەی کە لای هاوبەشەکانیەتی دەرنەکردووە".\nوتیشی، "دەرکردنی ڕێنمایی، پێویستی بە کۆبوونەوەی ئەنجومەنی ڕاوێژکاریی وەزارەت هەیە و پێدەچێت لەداهاتوودا گشتاندنێک بۆ ئەو مەبەستە دەربکرێت و ئاراستەی بەڕێوەبەرایەتییەکانی کارەبا بکرێت لەپارێزگاکانی هەرێم".\nهەر ئەمڕۆ بەڕێوەبەری کارەبای پارێزگای هەوڵیر لەسەر چۆنێتی وەرگرتنەوەی قەرزی کارەبا لەهاوڵاتیان باسی لەوەکردووە، هەرهاوبەشێکی کارەبا ئەگەر بۆماوەی دووخول لەسەریەک پارەی کارەبا نەدات کارەباکەی دەبڕدرێت.\nلەوبارەیەوە وتەبێژی وەزارەتی کارەبا دەڵێت، " ئەوەی بەڕێوەبەری کارەبای هەولێر باسی کردووە ڕێنمایی وەزارەت نییە، بەڵکو ببڕیار و ۆچوونی خۆیەتی، چونکە هەر بەڕێوەبەرێکی گشتی دەتوانێت لە سنوریی دەسەڵاتی خۆی ئەو کارانە بکات".\nئۆمید ئەحمەد ئەوەشی خستەڕوو،"کۆی گشتی ئەو قەرزەی کە لەئەستۆی هاوبەشەکانی کارەبادایە لەهەرێم بە تریلیۆنێک و 250 ملیۆن دینارمەزەندە دەکرێت، زۆرترین قەرزی کارەباش لەلای هاوبەشەکانی سنوریی پارێزگای سلێمانییە بەو پێیەی کە ژمارەی هاوبەشەکانی ئەوپ ارێزگایە زیاترە بەراورد بەپارێزگاکانی دیکەی هەرێم".


گەر لە ناوەندی شاری لیشبۆنەوە بەرەو زانکۆی کاتولیک یان یاریگای بەنفیکا بڕۆی بەلای مۆزەخانەیەکی گەورەدا تێدەپەڕێت، کە ناوی مۆزەخانەی گولبەنکیانە. گولبەنکیان ناوی کەلۆست سەرکیس گولبەنکیانە. لە خێزانێکی ئەرمەنی دەوڵەمەند لە ئیستنەبول دێتە دونیاوە. ئەرمەنیەکانی دەوڵەتی عوسمانی دو بەرەبون، ئەوانەی لە ڕۆژئاوای تورکیابون نزیک بە ئەوروپا بون و ئەوانەی لە ڕۆژهەڵاتی تورکیا بون نزیک بە روسەکان بون. تێگەیشتن لە چارەنوسی ئەوان لە زۆر روەوە بە سودە بۆ ئەمڕۆی کورد.\nمۆزەخانەکە چەندین بەشی بەرفراوان لە خۆی دەگرێت: بەشی هونەری، پێشەنگا، فرۆشگا، هەروەها بەشی دۆکیومێنتەکان. هاوینی رابوردو کە چومە ئەوێ بڕیارمدا کە داوابکەم سەردانی ئەرشیفخانەکە بکەم، بە مەبەستی ئاگابون لە بڕ و جۆری دۆکیومێنتەکان. پاش دانوستانێکی دو رۆژی توانیم سەردانی شوێنی دۆکیومێنتەکان بکەم. گولبەنکیان لە تەمەنی لاویدا باوکی دەینێرێت بۆ ئەوروپا بۆ خوێندن. سەرەتا لە شاری مێرسیلیای فەرەنسی دەبێت پاشان دەگوێزێتەوە بۆ لەندەن. لە شاری لەندەن لە ئێڵ ئێس ئی یان لەندەن سکول ئۆف ئیکۆنۆمیک دەخوێنێت. پاش تەواوکردنی خوێندن، سەرپەرشتیارەکەی پێی دەڵێت وەها باشە درێژە بە توێژینەوە بدات، چونکە ئەو کەسێکی بە توانایە. بەڵام باوکی بەوە رازی نابێت و بانگهێشتی دەکاتەوە بۆ ئیستەنبول.\nبە گشتی یاری و مامەڵەکانیان نهێنی و شاراوەیە و لە پشتەوە دەسەڵاتێکی شاراوەی زۆریان هەیە\nگولبەنکیان لە گەڕانەوەیدا دەست دەکات بە بازرگانی. بە تایبەتی پەرە دەدات بە بواری نەوت. ئەو رۆژگارە، ئیمپراتۆریەتی عوسمانی خاوەن سەرزەمینێکی بەرفراوانە، پرسی پشکنین لە خاکی ئیمپراتۆریەتدا پرسێکی ئاڵۆزە، چونکە خاکی عوسمانی لە لایەن وڵاتان و کۆمپانیا ئەوروپاییەکانەوە چاوی تێبڕاوە.\nلە ساڵی (1912) گولبەنکیان کۆمپانیای نەوتی تورکی دادەمەزرێنێت، کە پاشان دەبێت بە کۆمپانیای نەوتی عێراقی. دەتوانین بڵێین کە گولبەنکیان یەکێکە لەو جۆرە کەسایەتیانە کە بە کەسایەتی نەوت ناوی بەرین. ئەم جۆرە کەسایەتیانە لە دونیادا دەگمەنن و خاوەن وزە و ئەزمون و پەیوەندی و سەرمایەی تایبەتن، کە بەکاری دەهێنن بۆ گەیشتن بە ئامانجەکانیان. زۆرجار ئەم کەسایەتیانە بە چاوێكی باشەوە نابینرێن، چونکە بە گشتی یاری و مامەڵەکانیان نهێنی و شاراوەیە و لە پشتەوە دەسەڵاتێکی شاراوەی زۆریان هەیە. ئەمڕۆ لە بازرگانی نەوتدا بە فیکسەر یان رێکخەر ناودەبرێن. لە گۆڤاری هارپەر کێن سیلڤەرستیان راپۆرتێکی دەگمەنی لە بارەیانەوە نوسیوە. لە بازرگانی نەوتی هەرێمدا چەندین کەسی لەم جۆرە هەن کە کاریان رێکخستن و میانگری گرێبەستەکانە و سودێکی بێشوماری لێدەبینن.\nمێژونوسێکی عێراق، گولبەنکیانی خستۆته هاوشانی مارک سایکس و جۆرج پیکۆ کە داڕێژەری رێککەوتنانەمی سایکس پیکۆن\nبەڵام گولبەنکیان لە فیکسەر گەورەترە. ئەو نەک هەر تەنها دامەزرێنەری کۆمپانیای نەوتی تورکی و پاشان عێراقیە، بەڵام داڕێژەری رێککەوتنامەی هێڵی سورە. هێڵی سور کە لەلایەن گولبەنکیانەوە کێشرا، بوە مایەی هاتنە ئارای رێککەوتنێک لە نێوان تۆتاڵ، شێڵ، ستاندارد، بی پی کە هەریەکەیان 23٪ پشکەکانیان هەبو، پێنج لە سەتیشی بۆ گولبەنکیان. ئەم هێڵە سورە بوە هۆکاری ئەوەی کە کۆنسۆرتیومێک بێتە ئاراوە، کە وڵاتانی رۆژئاوا لە بری ململانێ لە نێوانیاندا بگەنە رێکەوتن لە سەر دەرهێنانی نەوت لە رۆژهەڵاتی ناوەڕاست و ئەوەش یەکەمجار بو کە ئەمەریکاییەکان هاتنە ناوچەکە. ئەم رێککەوتنە و دیاریکردنی بەشی پێنج لە سەت بۆ گولبەنکیان ئەو دەکاتە یەکێک لە هەرە دەوڵەمەندترین کەسەکانی دونیا. ئەو ڕۆژگارە یەکێک لە سەرچاوەکانی نەوتی ناوچەکە کەرکوک بو، چونکە لە ساڵی 1927 لە کەرکوک نەوت دەردەهێنرێت. ئەم رێککەوتنامەیە بوە هۆکاری ئەوەی کە کۆمپانیا زەبەلاحەکانی دونیا کە پاشان بە حەوت خوشکەکە ناسران، بە جۆرێکی وەها کار بکەن کە پێکەوەیی لە نێوانیاندا بێت لە بری کێبڕکێ، ئەمەش بە زیانی وڵاتانی ناوچەکە شکایەوە، چونکە وڵاتان نەیاندەتوانی کە سود لە جیاوازی و کێبرکێی لە نێوان وڵاتان وەربگرن.\nئەمە وەها دەکات کە مێژونوسێکی عێراقی گەورە گولبەنکیان بخاتە هاوشانی مارک سایکس و جۆرج پیکۆ کە داڕێژەری رێککەوتنانەمی سایکس پیکۆن. بە هۆی ئەوەوە وڵاتانی رۆژئاوا سەرباری ململانێیان لە ئاستی سیاسیدا لە بواری نەوتدا خۆیان لە ململانێ بە دورگرت.\nگولبەنکیان لە سەردەمێکدا هات کە سەردەمی گواستنەوەبو لە ئاستی وزەدا. ئەو ڕۆژگارە وەک بەلفۆر لە نامەیەکدا دەڵێت ڕۆژگاری گواستنەوەبو لە خەڵوزەوە بۆ نەوت. گواستنەوەی لە خەڵوزەوە بۆ نەوت وەرچەرخان بو لە زۆر ئاستدا لە دونیادا. وەرچەرخانێک کە هێشتا بە تەواوی کۆتایی پێنەهاتوە. خەڵوز بەرهەمهێنی جوڵەی کۆمەڵایەتی و بزوتنەوە چەپەکان بو، بەڵام نەوت هەمو ئەمانەی کوشت. بۆ کەسێک زانیاری زیاتری دەوێت لەم بوارەوە کتێبی دیموکراسی کاربۆن سەرچاوەیەکی دەگمەنە. گواستنەوەی ئەمڕۆ لە ئاستی وزەدا گواستنەوەیە لە نەوتەوە بۆ سەرچاوەکانی تری وزە، بە تایبەتی سەرچاوە نوێ بوەکان. بۆیە کارەبا گرنگترین سەرچاوەی وزەی سەدەی بیست و یەک دەبێت.\nنەوت لە چەند دەیەی داهاتودا بەهای ئابوری لە دەست دەدات. نەوت لە رابوردودا عێراق و کوردستانی بە جۆرێکی وەها لە قاڵبداوە کە وەرچەرخان بۆ سەرچاوەی تر زۆر سەخت دەبێت. دەستپێکردن لە ئێستاوە بۆ ئامادەکاری بۆ قۆناغی پاش نەوت نەک زوە بەڵکو زۆر زۆر درەنگە.\nئەرشیفخانەکەی گولبەنکیان هێشتا کاری لە سەر نەکراوە، بە تایبەتی دۆکیومێنتەکانی ساڵانی لەندەن.\n920 جار خوێندراوەتەوە


حه‌یده‌ر عه‌بادی و نێچیرڤان بارزانی\nدوابه‌دوای کۆبوونه‌وه‌کانی به‌غدا سه‌ره‌ک وه‌زیری کابینه‌ی هه‌شت که هه‌ر خۆی سه‌رۆکایه‌تی وتووێژه‌کانی شاندی کوردی ده‌کرد، به‌غدا به مایه‌پووچ ناودێر ده‌کات و دواتریش ده‌سبه‌جێ ده‌ڕوات بۆ ئانکه‌ره.\nئایا ئانکه‌ره ده‌بێته ئه‌ڵته‌رناتیڤی به‌غدا بۆ کورد له عێراقدا؟\nسه‌رۆکه‌کانی فراکسیۆنه کوردیه‌کانی په‌رله‌مانی عێراق ڕۆژی یه‌کشه‌ممه له‌گه‌ڵ نێچیرڤان بارزانی کۆبوونه‌ته‌وه و ژماره‌یه‌ک داوایان لێکردووه وه‌ک هه‌وڵێک بۆ چاره‌سه‌رکردنی ڕه‌وشه‌که. به‌پێی سه‌رچاوه‌کانی هه‌واڵ داواکاری سه‌ره‌کی له گۆڕانکاری له سیاسه‌ته‌کانی نه‌وتدا بووه به گۆڕینی پۆستی وه‌زیری سامانه سروشتیه‌کانه‌وه.\nکه‌مال چۆمانی، نوسه‌ر ولێکۆڵه‌ر له دامه‌زاروه‌ی سیاسه‌تی کوردی.\nکه‌س نکوڵی له‌وه ناکات که کێشه‌کان ئاڵۆزن، به‌ڵام ئه‌مه‌ش به مانای له بنبه‌ستدان نییه ئه‌گه‌ر خواستی ڕژد هه‌بن له‌لایه‌ن هه‌ردوو لاوه بۆ چاره‌سه‌رکردن.\nهه‌رێمی کوردستانی عیراق زیان لێکه‌وتووی یه‌که‌مه له‌م قه‌یرانه‌دا له‌گه‌ڵ به‌غدادا. هه‌رێم له شه‌ڕدایه له‌گه‌ڵ ڕێکخراوی توندڕه‌وی ده‌وڵه‌تی ئیسلامیدا، هێشتا موچه‌ی مانگی دوازده‌ی ساڵی ڕابردووش نه‌دراوه‌ته فه‌رمانبه‌ران، قه‌یرانی دارایی کاریگه‌ریه‌کی نه‌رێنی هه‌یه به‌سه‌ر خه‌ڵکه‌وه به گشتی، مامۆستایان که‌به‌شێکی زۆری فه‌رمانبه‌رانی هه‌رێم پێکده‌هێنن، ده‌ستیان کردووه به مانگرتن و ناڕه‌زایی ده‌ربڕین، ئاستی دابینکردنی خزمه‌تگوزارییه‌کان به‌ره‌و دابه‌زین ده‌ڕوات و هتد.\nله یادمان نه‌چێت له سه‌روبه‌ندی پێکهێنانی حکومه‌ته‌که‌ی حه‌یده‌ر عه‌بادیدا گه‌وره به‌رپرسانی کورد جه‌ختیان ده‌کرده‌وه له‌وه‌ی ته‌نها 3 مانگ له‌به‌رده‌م سه‌ره‌ک وه‌زیری عێراقدایه بۆ چاره‌سه‌رکردنی کێشه‌کان ده‌نا کورد هه‌ڵوێستی تری ده‌بێت، به‌ڵام پێنج مانگ به‌سه‌ر ته‌مه‌نی ئه‌م حکومه‌ته‌ی عێراقدا ڕه‌ت ده‌بێت و نه کێشه‌کان چاره‌سه‌ر کران و نه کوردیش هه‌ڵوێسته‌که‌ی خۆی وه‌رگرت.\nئایا ئه‌م کێشانه له‌گه‌ڵ به‌غدادا هێنده ئاڵۆزن که چاره‌سه‌ری یه‌کلاکه‌ره‌وه‌ی نه‌بن؟\nکێ به‌رپرسیاره له‌م ڕه‌وشه ناڕوون و نادیاره؟\nئاینده‌ی هه‌رێمی کوردستان به‌چی ده‌گات له نێوه‌ندی قه‌یرانی ئاسایشی له‌گه‌ڵ ده‌وڵه‌تی ئیسلامی و قه‌یرانی دارایی و نه‌دانی موچه؟\nوه‌ڵامی ئه‌م پرسیارانه و پرسیاره‌کانی ئێوه‌ی ئازیزیش له به‌رنامه‌ی (ئێمه و سیاسه‌ت) دایه:


جارێ نایەمەوە ….. نەبەز گۆران – Denegkan\nجارێ نایەمەوە ….. نەبەز گۆران\nbyنه‌به‌ز\tJune 20, 2013\tئەدەب\nئەو درەختەیە لەگەرمای هاویندا\nدڵی بۆ هەڵكردنی جۆگەیەك ئاو لێدەدا..\nدڵم بۆ دەنگی پێی تۆ لێدەدا.\nكە دڵی شكا\nیا دەبێتە دێوانە\nیا دەبێتە (من )..\nدوریی لە شارەكان لەوانەیە نزیك بوونەوەبێت لە (خود). من لەم گوندە ئەوەندە نزیك كەوتومەتەوە لە سروشت خەریكە توخمە راستەقینەكانی مرۆڤ دەدۆزمەوە. خوا كوێرمكا ئەگەر درۆبكەم، هیچ بۆم گرنگ نیە ئێوە خەریكی چین. مرۆڤ خەریكی جیاكردنەوەی شەقەی باڵی باڵندەكانبێت باشترە لە جیاكردنەوەی دەنگی سیاسیەكان و گورگ. كە بەبناری كێوێكدا تێدەپەرم رێوییەك دەبینم، لە دڵی خۆمدا دەڵێم كێوەكانیش سیاسیەكانی لێ نابرێت. شەوانی درەنگ كە لە دوورەوە دەنگی لورەی گورگێك دێت. دڵم را ئەچڵەكێت و دەڵێم:” خۆزگە بچومایەیەتە شوێنێك دەنگی سیاسیەكانم نەبیستایە”. كە قاچم هەڵدەكەوێت لە بەردێك دیسانی دڵتەنگ دەبم و دەڵێم:” خودایا تووشی عەشقم نەكەیت”.\nبێ تۆیی یانی من\nبا ئەمجارە دڵنیات كەمەوە\nبێ تۆیی یانی من..\nئەم دورییە ئەمانكوژێت\nبا دڵنیات كەمەوە:\nلە ژیان ناچێت\nلە ئێمە ناچێت\nلە یار ناچێت\nلە راستگۆیدا وێنەی نیە\nبەس لە خۆی دەچێت\nچەند بێدەنگە مردن\nحەزم لەو بێدەنگیەیە\nژیان قەرەبەبالغ ناكات مردن\nژیان پاك دەكاتەوە.\nشوێنێكی چەد خۆشە گۆڕستان\nبەس نیە كەس جێت ناهێڵێت\nبەس نیە چاوەرێی كەس ناكەیت\nبەس نیە كەس فریوت نادات\nچەند ئارامە راكشان لە گۆڕدا\nئیدی دڵتەنگ نابی\nئیدی گوێت لە درۆ نابێ\nئیدی بۆ هەمیشە تەنیایت\nئیدی بۆ هەمیشە خۆتی..\nهەرجارێك بمەوێت ژیان بنووسمەوە لە مردنەوە دەست پێدەكەم. نووسینەوە درێژكردنەوەی ژیانە. مردن ئەزمون ناكرێت. داخەكەم تاقیش ناكرێتەوە. ژیان و مردن لە سكەیەك دەچن، دیوێكی پڕە لە قسەو دیوێكیشی پڕە لە بێدەنگی. كە بەتەنیشت گۆرستانێكدا تێدەپەرم ، ئەوسا بێ مانایی قسەكرنم بۆ دەردەكەوێت. مردن هیچ نیە تەنها ئەوەنەبێت سزای قسەكرنمان دەدات. بێدەنگی بۆ خۆی جۆرێكە لە مردن. هەتا نەچیت بۆ گۆڕستانەكان نازانیت مردن هیچ نیە جگە لە بێدەنگكردنی مرۆڤ.\nهێندەی دەنگی دایكم\nكە خۆر هەڵهات پیر دەبێت.\nپێش ئەوەی كۆڵانەكان پاك بكاتەوە\nدڵت پاك دەكاتەوە.\nبوبەم بۆ باخ؟\nتۆ بۆڵە ترێك بخە ناو دەمتەوە\nمنیش تۆ ئەخەمە ناو دڵمەوە..\nلە كۆڵانی شارێكدا بووم\nلە بەر خۆوە ئەم گۆرانیەم دەووت:\n(( گەلێ لەم حاڵە بێزارم )).\nژیان زۆر درێژە!.\nلە ژورەكەی خۆم بووم\nنامەیەكی درێژم بۆ نادری\nكاولبێت ئەم دڵە بەبێ تۆ!!.\nبەیانیان زوو لە خەو هەڵدەستم . شەوانیش ناخەوم، ئەزمونم لەگەڵ شەودا زۆرتر لە ئەزمونم لەگەڵ رۆژدا بۆیە باشتر روناكی دەبینم. ئەوەندە شت لە سادییەوە فێربووم هیچ كات ئەوەندە لە غرورەوە فێر نەبووم. لای من خشەخشی گەڵایەك لە ژێر پێدا زۆر پڕ لە حیكمەتكرە تا خۆبادانی كۆشكێك. سەیركردنی ژیان لەو دیوی پەرژینی باخەوە زۆر پڕماناترە، تا ژیانكردن لە ناو باڵەخانەیەكی بەرزدا.\nمن چوارجار مردم\nجارێك كە تۆم ناسی\nجارێك كە بروام پێتكرد\nجارێك كە تۆ رۆشتی\nبۆ كوێ دەڵێیت با برۆین\nبۆ هەر كوێ بێت دێم\nبەس با پێكەوە بین..\nبا پێكەوە بین..\nنە تۆ دێیت!..\nدونیا خۆش دەكەن\nبەس دڵی من نا..\nئەم هەموو تەنیایە جێ بهێڵم.\nئەگەر منداڵیم لێ وونبێت\nلە ناو گوڵی كراسەكانی دیكما\nئەزانم : خۆشبەختی لە گوڵی سەر فەرشێك دەچێت زوو كاڵ دەبێتەوە. ئەوەش دەزانم ئەوانەی بەشوێن خۆشبەختیدا دەگەرێن هەمیشە دڵتەنگن. ئەوانەی دڵتەنگی دەنووسنەوە هەمیشە ئارامن. من نە بۆ ئارامی و نەبۆ خۆشبەختی ئەژیم. چوون دەزانم ژیان وەك شیعرە دەبێت هەڵەچنی بكەیت.\nPrevious چەند لە حزەیەک … نەوزاد بەندى\nNext گه‌زه‌ی مێشووله .. ١.. سەلام ناوخۆش


دەوڵەتداری یان سیاسەتبازی؟\n370 جار خوێندراوه‌ته‌وه\nدەوڵەتداری یان سیاسەتبازی؟ دەوڵەتداری و سیاسەت لە یەکتری جیاناکرێنەوە، بەڵام ھەمیشە دەبێ سیاسەتەکان لە خزمەتی دەوڵەت و دەوڵەتداری دابن. بەپێچەوانەوە کاتێک سیاسەتبازی یان باشترە بڵێن حزبایەتی بەسەر دەوڵەتداریدا زاڵ دەبێ ئەگەر حکومەتەکە ھەر پلانێک و ستراتیجیەتێکیشی ھەبێ ناتوانێ تیایدا سەرکەوێ. بۆئەوەی حکومەت دەوڵەتداری بکا پێویستە ھەموو ئەو لایەنانەی کە بەشدارن لەسەر بنەمای ستراتیجەت و پلان و بەرنامە رێککبکەون نەک لەسەر بنچینەی پشک و پشک کاری حزبەکان و لەناو حزبەکانیش کەسەکان، ئەمە لەلایەک لە لایەکی دیکەش پێویستە کابینەی نوێی حکومەت بەدوای پسۆڕیدا بگەڕێ نەک بەدوای قایڵکردن و ھاتنی نۆبەی ئەو سەرکردە حزبیانەی لە کابینەکانی پێشو وەزارەت و دەزگا باڵاکانی تریان بەرنەکەوتووە.\nگەلی کوردستان ئەزموونی حوکمڕانی کەمە، بۆیە زۆرتر پێویستمان بە کەسانی خاوەن ئەزمون و دەستپاک و دوارۆژبین ھەیە. زۆر جار من گوێم لێ دەبێ ئەڵێن فلان کەس ئەوەندە ساڵەیە وەزیرە یان کار بەدەستە ئیدی بەسە با کەسێکی تر جێگای بگرێتەوە. من کاتێک لەگەڵ ئەو قسەیەدام کە ئەو کەسە سەرکەوتوو نەبووبێ، دەستپاک نەبووبێ یان بێتوانا. دەنا مانەوەی ئەوانەی بەھرەو توانای دەوڵەتداریان ھەیە و دەستپاکن و دەتوانن کارمەندی بیرۆکراتی دەوڵەتی بن زۆر باشترە لە کەسانی بێ ئەزمون و نەشارەزا. بەکورتی پێویستە کابینەی نوێی حکومەت زۆرترین پسپۆڕ و ئەزموندار لەخۆی بگرێ و ھەموو ئەو بەرپرسانەی لە رابردووش رۆڵیان لە بەرێوەبردنی کاروباری دەوڵەت نەک حزبایەتی ھەبووە لە جێگاکانی خۆیان بمێنەوە یان کاری تریان پێ بسپێردرێ. دەوڵەتداری کارێکی ئاسان نیە و دەوڵەتداری راستەقینەش پێویستی بە یاساو رێسای گونجاو وپسپۆڕو خاوەن ئەزمون ھەیە و پسپۆڕی و ئەزمونیش بە ھەوەنتە دەست ناکەوێ.


شەنگال، ژنان کاری نانەوایی دەکەن - RojNews\nشەنگال، ژنان کاری نانەوایی دەکەن\nڕۆژنیوز – ئیلهام حاجی\nله شەنگال پێنج ژن نانەوایەک دەکەنەوە و پێکەوە کاری تێدا دەکەن، یەکێک لەو ژنانەش دەڵێت: ئەم کارە بۆ ئێمە گرنگییەکی زۆری هەیە و لە ڕێگایەوە ئابووری خۆمان سەربەخۆ دەکەین.\nبۆ به‌ده‌ست هێنانى ئابووریى سه‌ربه‌خۆ له ئێستادا ژنانى باشورى کوردستان تادێت زیاتر ڕو له کارکردن ده‌که‌ن له سه‌رجه‌م بواره‌کان، هه‌ریه‌که به پیشه‌یه‌ک هه‌وڵده‌ده‌ن بژێوى خۆییان دابین بکه‌ن.\nخاتوون خودێدا، ژنێکی شەنگالە و لە نانەواخانەیەکی کردووەتەوە و تییدا کاردەکات، لە لێدوانێکیشدا بۆ ڕۆژنیوز وتى: ماوه‌ى سێ مانگه ئه‌م نانه‌وایه‌مان کردووەته‌وه پێنج ژن کارى تێدا ده‌که‌ین و بژێوى خۆمان له‌سه‌ر ئه‌م کاره دابینده‌که‌ین.\nهەرچەندە خاتوون و هاوڕێ ژنەکانی لە کارەکەیاندا زۆر هیلاک دەبن، بەڵام دڵخۆشن بە کارەکەیان و بەم جۆرە باسی کارەکەیان و گرنگییەکەیان بۆ کردین"بەیانیان زوو نانەواکەمان دەکەینەوە و دەست بە کار دەکەین، ڕۆژانە ٥٠٠ نان دەکەین، هیلاکیی خۆی هەیە، بەڵام ئەم کارە بۆ ئێمە گرنگییەکی زۆری هەیە، تایبەت لەناو کۆمەڵگای ئێزدییدا یەکەم جارە ژن کارێکی لەم شێوەیە بگرێتە دەست و ئابووری خۆی سەربەخۆ بکات".\nناوبراو، ئاماژەی بە تێڕوانینی نەرێنی کۆمەڵگا کرد بۆ ژن و وتی: کۆمەڵگا وا لە ژن دەڕوانیت، کە ناتوانێت هەموو کارێک بکات و وادەزانن تەنیا دەتوانێت منداڵ بەخێوبکات، بەڵام ئەگەر دەرفەت لەبەردەم ژناندا بکرێتەوە، ئەوا دەتوانین لە زۆر بواردا کاربکەین.\nخودێدا، داوای لە ژاننی ئێزدیی کرد، کە دەست بە کارکردن بکەن و پیشەنگایەتی کۆمەڵگا بکەن.\nجێگاى ئاماژه‌یه له‌دواى ڕزگارکردنی شه‌نگال و دامەزراندنی تەڤگەری ئازادی ژنانی ئێزدی(تاژێ)، ژنانی شەنگاگ بە پێشەنگایەتی تاژێ، لە چەندین بوار و پیشەی جۆراوجۆردا دەستیان بە کارکردن کردووە و چیتر لە چوارچێوەی دیواری ماڵەوەدا نامێننەوە.


كۆشكی سپی رایگەیاند، ''سەرۆك دۆناڵد ترەمپ هۆشداری بە وەزیری دەرەوەی رووسیا، سێرگی لاڤرۆڤ داوە لەهەر دەستوەردانێكی مۆسكۆ لە هەڵبژاردنەکانی سەرۆكایەتی ئەمریكا ٢٠٢٠''.\nئاوێنه: كۆشكی سپی بڵاویكردەوە کە دۆناڵد ترەمپ، سەرۆكی ئەمریکا هۆشداری داوە بە سێرگی لاڤرۆڤ، وەزیری دەرەوەی رووسیا لەهەر دەستوەردانێكی مۆسكۆ لە هەڵبژاردنەکانی سەرۆكایەتی ئەمریكا كە بڕیاروایە ساڵی داهاتوو بەڕێوەبچێت.\nكۆشكی سپی راگەیەندراوێكی سەبارەت بە كۆبوونەوەی نێوان دۆناڵد ترەمپ و سێرگی لاڤرۆڤ كە دوێنێ سێشەممە لە كۆشكی سپی سازكرابوو و تیایدا وەزیری دەرەوەی ئەمریكا، مایك پۆمپیۆ ئامادەبوو، بڵاوكردووەتەوە.\nبەپێی راگەیەندراوەكە لە كۆبوونەوەكەدا، مایك پۆمپیۆ و سێرگی لاڤرۆڤ، دۆناڵد ترەمپ-یان لە دوا پێشهاتەكانی تایبەت بە پەیوەندییەكانی نێوان ئەمریكا و رووسیا ئاگاداركردووەتەوە.\nلە راگەیەندراوەكەدا باس لەوەكراوە کە لە كۆبوونەوەكەدا، دۆناڵد ترەمپ هۆشداری داوە بە وەزیری دەرەوەی رووسیا، سێرگی لاڤرۆڤ لەهەر دەستوەردانێكی مۆسكۆ لە هەڵبژاردنەکانی سەرۆكایەتی ئەمریكا ٢٠٢٠.\nلە تەوەرێكی دیكەی كۆبوونەوەكەدا سەرۆكی ئەمریكا، دۆناڵد ترەمپ داوای لە رووسیا كردووە ناكۆكییەكانی لەگەڵ ئۆكراینا چارەسەر بكات و پاڵپشتی خۆیشی بۆ سنوورداركردنی خۆپڕچەككردن لە جیهان دووپاتكردووەتەوە لەوانەیش رووسیا و چین.\nبەپێی راگەیەندراوەكە لەمیانی كۆبوونەوەكەدا، دۆناڵد ترەمپ و سێرگی لاڤرۆڤ گفتوگۆیان كردووە سەبارەت بەو هەنگاوانەی كە گرنگە ئەمریكا و رووسیا بەرامبەر بە بەندكراوانی نێوان هەردوو وڵات، بیگرنەبەر.\nهەروەها باس لە گرنگی پەیوەندییەكانی چین و ئەمریكا و رێككەوتنی بازرگانی كە چاوەڕوان دەكرێت لەنێوان هەردوو وڵاتدا واژوو بكرێت، کراوە.\nپێشتر ئاژانسی هەواڵگریی ئەمریكا (CIA)، رووسیای بەوە تۆمەتباركردبوو کە دەستیوەرداوەتە هەڵبژاردنەکانی سەرۆكایەتی ئەمریكا ٢٠١٦ كە تیایدا دۆناڵد ترەمپ سەركەوت و راشیگەیاندبوو ئەگەری هەیە جارێكی دیكە رووسیا دەستوەربداتە هەڵبژاردنەکانی سەرۆكایەتی ئەمریكا ٢٠٢٠.\nئێران.. ١٧٢ کەسی دیکە بە ڤایرۆسی کۆرۆنا گیانیان له‌ده‌ستدا \nبومەلەرزەیەكی بەهێز لە ئێران رویدا \nپاریس..لە هێرشێكدا بەچەقۆ چەند كەسێك برینداربون \nوەزارەتی تەندروستی عیراق هۆكاریی بەرزبوونەوەی ژمارەى تووشبوون بە كۆرۆنا ئاشكرا دەكرێت


نرخی نه‌وت نزیك ده‌بێته‌وه له 73 دۆلار\nنرخی نەوت لەکاتی داخستنی بازاڕەکان لەم هەفتەیەدا بەرزبووەوە بۆ نزیکەی 73 دۆلار. هۆکاری بەرزبوونەوەی نرخی نەوت بۆ کەمبوونەوەی ئاستی بەرهەمهێنانی نەوتی ئەمریکا دەگەڕێتەوە کە لە دوای باهۆزی ئایدا هێشتا زۆربەی سەکۆ نەوتییەکانی ئەو وڵاتە لە کەنداوی مەکسیک نەگەڕاونەتەوە سەرکار.\nباهۆزی ئایدا زیانی زۆری لە کێڵگە نەوتییەکانی ئەمریکا داوە و هێشتا 75٪ ی سەکۆ نەوتییەکان لە کەنداوی مەکسیک ناتوانن نەوت بەرهەمبهێنن کە بووەتە هۆکاری دابەزاندنی ئاستی بەرهەمهێنانی نەوتی ئەمریکا بەبڕی 1.4 ملیۆن بەرمیل.\nبەپێی ئامارە رەسمییەکانی ئەمریکا قەبارەی نەوتی کۆگاکراو لەو وڵاتە گەیشتووەتە نزمترین ئاستی خۆی لەدوای ساڵی 2019 وە.\nلەکاتی داخستنی بازاڕەکانی ئەم هەفتەیەدا نرخی نەوتی برێنت 1.47 دۆلار بەرزبووەوە و هەر بەرمیلیک بە 72 دۆلار و92 سەنت مامەڵەی پێوەکرا.نرخی نەوتی سووکی تەکساسی ئەمریکاش 1.58 دۆلار بەرزبووەوە و بەرمیلێک بە 69 دۆلار و 72 سەنت مامەڵەی پێوەکرا.\nنرخی نەوت و هەروەها بازاڕەکانی دیکە لەم هەفتەیەدا پاڵنەرێکی دیکەیان هەبوو. ئەوەش گفتۆگۆی تەلەفۆنیی نێوان جۆ بایدن، سەرۆکی ئەمریکا و شی جین پینگ، سەرۆکی چین بوو. شرۆڤەکاران پێیانوایە ئەنجامدانی ئەو گفتوگۆیە گەشبینییەکی دروستکردووە کە پەیوەندییە بازرگانییەکانی یەکەم و دووەم زلهێزی ئابووریی جیهان گەرموگوڕتر بێت و ئەوەش گەشەی ئابووریی و بازرگانیی جیهانی لێدەکەوێتەوە. ئەگەر ئەمە رووبدات خواست بۆ بەکارهێنانی نەوت زیاتر دەبێت.\nئه‌مڕۆ به‌های یه‌ك به‌رمیل نه‌وت به 75 دۆلار مامه‌ڵه‌ی پێوه‌كرا\nئه‌مڕۆ به‌نزین له به‌غداوه گه‌شته هه‌ولێر\nله شه‌قلاوه زه‌نگی ساڵی نوێی خوێندن لێدرا\nبه‌ستنی ماسك له ناوه‌نده‌كانی خوێندن ده‌كرێت به مه‌رج\nبانگهێشتی 51 وڵات ده‌كرێت بۆ چاودێریكردنی هه‌ڵبژاردنی عێراق\nئه‌حمه‌د شا مه‌سعود: له دژی تاڵیبان درێژه به شه‌ڕ ده‌ده‌ین \nلێبڕینی موچه‌ی په‌رله‌مانتار و وه‌زیر پێویسته\nمه‌ڵبه‌ندی شاره‌زووری حزبی سۆسیالیست ڕاگه‌یه‌نراوێك بڵاوده‌كاته‌وه\nله ڕۆژی هه‌ڵبژاردن قه‌ده‌غه‌ی هاتووچۆ ڕاناگه‌یه‌نرێت\nهه‌فته‌ی داهاتوو بایدن سه‌رۆكایه‌تی لوتكه‌ی ڤایرۆسی كۆرۆنا ده‌كات\nسه‌رۆكی هه‌رێم له‌گه‌ڵ وه‌زیری په‌روه‌رده‌ی به‌ریتانیا كۆده‌بێته‌وه\nناوه‌ڕۆكی كۆونه‌وه‌ی سه‌رۆكی هه‌رێم و سه‌رۆك وه‌زیرانی به‌ریتانیا


ناوچەی سلیوانا - ویکیپیدیا، ئینسایکڵۆپیدیای ئازاد\n(ڕەوانەکراوە لە ناوچەی سلیڤاناەوە)\nنەخشەی پێکھاتەی نەتەوەیی ناوچەی سلیڤانا\nناوچەی سلیڤانا لە دابەشکاریی کارگێڕیی ئێراندا، یەکێک لە پێنج ناوچەی شارستانی ورمێیە لە پارێزگای ورمێ لە ڕۆژھەڵاتی کوردستان لە ئێرانە.\nلە ئەم ناوچەیە یەک شارەدێی ھەیە کە شارەدێی سلیڤانایە.\nناوەندی ئەم ناوچەیە شارەدێی سلیڤانایە.\n١.٢ دانیشتووانی شارەدێی سلیوانا\n٢.١ گوندەواری مەرگەوەڕ\n٢.٢ گوندەواری تەرگەوەڕ\n٢.٣ گوندەواری دەشت\nبەپێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم ناوچەیە (٥٢٬٧٥٢) کەس (٢٦٬٣٠٤)نێر و (٢٦٬٤٤٨)مێ و (٩٬١٤٠)خێزان پێکھاتووە.\nدانیشتووانی ئەم ناوچەیە سەرجەمی لە کورد پێکھاتووە.\nژمارەی دانیشتووانی گوندەکانی ئەم ناوچەیە دەکاتە (٥١٬٤٠٢)کەس کە سەرجەمیان کوردن.\nدانیشتووانی شارەدێی سلیوانا[دەستکاری]\nژمارەی دانیشتووانی شارەدێی سلیڤانا دەکاتە (١٬٣٥٠)کەس کە سەرجەمیان کوردن.\nژمارەی دانیشتووانی ناوچەکە بە (شارەدێی سێرۆ و گوندەکان) ەوە دەکاتە (٥٢٬٧٥٢)کەس کە سەرجەمیان کوردن.\nژمارەی گوندەکانی ئەم ناوچەیە (١١٧) گوندە کە سەرجەمیان کوردنشینن.\nبەکارھێنەرانی ویکیپیدیا، وتاری «بخش سیلوانھ»، ویکیپیدیای فارسی (٢٦ی کانوونی دووەمی ٢٠١٧).\nبالاو(ناوەند) • ئەنھەرا ئەڤراز • ئەنھەرا نشیو • ئەلواج • بادێکی • بالاجی • پیرمۆراد • تازەکەند ئەنھەر • تێزخراب • جەھەتلوو • حەسارا میرحەسەن بەگ • خانەگەلا ئەلواچێ • خەلیفەتان • دەرەحەسەنلو • دەرەزان • ڕێلا • زەینالوو • سنجلک • شینەوێ • عەلیاوا • قزگەوەند • قزل عاشق • قشڵاقا تەرزلیا • قەسرک • کانی قزان • کانیە سپی • کەڵھۆڕ • کولق • کۆتەلا • گەژێن • گەنجاوا • لۆڕ • میروئاوا • نەسراوا • وەلێندەری ئەڤراز • وەلێندەری نشیو • یورقانلوو\nوەرگیراو لە «https://ckb.wikipedia.org/w/index.php?title=ناوچەی_سلیوانا&oldid=779683»\nئەم پەڕەیە دواجار لە ١٢:٤٢ی ٢٩ی نیسانی ٢٠٢١ نوێ کراوەتەوە.